Malaysia berjaya wujudkan kepimpinan global yang kukuh dalam kewangan Islam - Zafrul

KUALA LUMPUR, 25 Julai - Malaysia berjaya mewujudkan kepimpinan global yang kukuh dalam kewangan Islam.Kejayaan tersebut antara lain didorong kemudahan disediakan pusat kecemerlangan Bank Pembangunan Islam (IsDB) meliputi perkongsian pengalaman dan kepakaran bersama negara anggotanya. Atas dasar itu, Menteri Kewangan, Tengku Datuk Seri Zafrul Tengku Abdul Aziz berkata Malaysia mahu terus bekerjasama dengan negara-negara anggota dan bukan anggota bagi memperluas peranan kewangan Islam dalam bidang-bidang berkaitan.Bidang terbabit meliputi industri halal, teknologi baharu, kewangan sosial, awqaf, kesihatan awam serta alam sekitar.

"Prinsip kewangan Islam secara semula jadinya adalah selaras dengan pertimbangan berkaitan alam sekitar, sosial, dan tadbir urus (ESG). Sehubungan itu, ia berperanan penting dalam memajukan pembangunan mampan," katanya menerusi kenyataan bersama Kementerian Kewangan (MOF)-IsDB bersempena dengan kunjungan rasmi pertama Presiden dan Pengerusi Kumpulan bank tersebut, Muhammad Al Jasser ke Malaysia.Tengku Zafrul dan Muhammad juga membincangkan usaha Pelarasan Semula Strategi IsDB (2022-2025) yang disahkan oleh lembaga gabenornya sebagai dokumen paling responsif dan relevan yang menepati keperluan serta aspirasi negara-negara anggota."Malaysia komited untuk bekerjasama dengan bank ini, khususnya dalam tiga teras utama iaitu melonjakkan pemulihan, menangani kemiskinan dan membina daya tahan selain memacu pertumbuhan ekonomi hijau sebagaimana digariskan dalam dokumen strategi itu," kata Tengku Zafrul.


MAHB dan UTM jalin kerjasama tingkatkan kecemerlangan operasi lapangan terbang

KUALA LUMPUR, 25 Julai - Malaysia Airports Holdings Bhd (MAHB) menandatangani Memorandum Kerjasama (MoC) dengan Universiti Teknologi Malaysia (UTM) minggu lalu untuk meningkatkan kecemerlangan operasi lapangan terbang.Pengarah Urusan MAHB, Datuk Iskandar Mizal Mahmood berkata kerjasama menerusi perkongsian maklumat dan teknologi membabitkan 15 bidang utama.Katanya, fokus tertumpu kepada usaha penambahbaikan dan penciptaan peluang membina kapasiti dalam menguruskan rangkaian lapangan terbang.

"MAHB juga boleh memainkan peranan dalam menyumbang kepada aspirasi negara untuk menjadi antara 20 teratas dalam Indeks Inovasi Global menjelang 2030," katanya menerusi kenyataan.Sebelum ini, pada 2018, MAHB dan UTM bekerjasama membangunkan Sistem Pengesanan Serpihan Objek Asing (FODDS) di Lapangan Terbang Antarabangsa Kuala Lumpur (KLIA) berjaya melaksanakan pelbagai pemindahan teknologi dan strategi pembangunan modal insan antara kedua-dua pihak.


Nilai ringgit dibuka tinggi berbanding dolar AS

KUALA LUMPUR, 25 Julai - Ringgit dibuka lebih kukuh berbanding dolar AS hari ini berikutan minat belian baharu, menjelang mesyuarat Rizab Persekutuan Amerika Syarikat (Fed) pada 27-28 Julai, kata seorang penganalisis.Pada jam 9 pagi, mata wang tempatan menambah nilai kepada 4.4510/4535 berbanding dolar AS daripada penutupan Jumaat lepas pada paras 4.4515/4545.Ketua Ekonomi Bank Islam Malaysia Bhd Dr Mohd Afzanizam Abdul Rashid berkata mesyuarat itu akan menjadi perhatian utama kerana Fed dijangka menaikkan Kadar Dananya antara 75 dan 100 mata asas."Harapan untuk perubahan dalam taktik mereka mungkin agak jauh. Namun begitu kemungkinan sentiasa ada terutamanya apabila terdapat tanda-tanda kelembapan ekonomi berdasarkan bacaan awal dalam Indeks Pengurus Pembelian yang jatuh baru-baru ini," katanya kepada Bernama.

Beliau juga berkata ringgit dijangka lemah minggu ini.Walaupun mata wang tempatan dibuka lebih kukuh berbanding dolar AS, ringgit diniagakan lebih rendah berbanding sekumpulan mata wang utama yang lain.Ringgit menyusut nilai berbanding dolar Singapura kepada 3.2019/2042 daripada 3.2011/2038 pada penutup Jumaat dan lebih rendah berbanding pound Britain kepada 5.3243/3273 daripada 5.3187/3222 sebelumnya.Nilai mata wang tempatan turut merosot berbanding yen Jepun kepada 3.2599/2622 daripada 3.2389/2413 pada akhir minggu lepas dan susut berbanding euro kepada 4.5320/5346 daripada 4.5201/5231. - BERNAMA


MIACES dijangka raih nilai eksport lebih RM300 bilion

KUALA LUMPUR, 24 Julai- Ekspo dan Sidang Kemuncak Agrikomoditi Antarabangsa Malaysia (MIACES) pada 26 hingga 28 Julai ini dijangka meraih nilai eksport lebih RM300 bilion dengan penyertaan 39 negara.Menteri Perusahaan Perladangan dan Komoditi, Datuk Zuraida Kamaruddin berkata, pemain industri digesa untuk memanfaatkan acara itu sebagai batu loncatan menembusi industri agrikomoditi global. MIACES akan berlangsung di Pusat Pameran dan Perdagangan Antarabangsa Malaysia (MITEC)."Dan dalam MIACES ini dalam pelancaran 26 haribulan Perdana Menteri akan hadir untuk membuat perasmian dan insya-Allah beliau juga akan melancarkan produk induk kami yang akan kita lancarkan pada 26 hari bulan itu dan kita akan ada 39 buah negara yang akan mengambil bahagian dalam ekspo dan persidangan ini dan 10 MoU akan ditandatangani dan beberapa pelancaran produk juga akan diadakan," kata Zuraida selepas sesi tinjauan MIACES di MITEC di sini.Tambahnya, adalah langkah yang baik untuk menghubungkan pemain industri dengan penyelesaian yang inovatif, sekali gus menyumbang ke arah pencapaian Matlamat Pembangunan Mampan, terutamanya ketika dunia menghadapi perubahan iklim.

(Datuk Zuraida Kamaruddin selepas sesi tinjauan MIACES di MITEC)

"Melalui perbincangan meja bulat MIACES, kami juga berharap ia mencetuskan perbincangan ke arah membangunkan dasar yang relevan dengan peredaran masa, sambil memastikan pembangunan yang mampan di Malaysia sebagai negara pengeluar dan pengeksport," katanya.Bertemakan ‘Memajukan Sektor Agrikomoditi Dalam Ekosistem Lestari,’ MIACES tahun ini menampilkan produk pertanian yang pelbagai, di samping memberi penekanan terhadap sektor tumpuan seperti minyak sawit, getah, kayu, koko, lada dan kenaf yang merupakan antara pemacu utama ekonomi Malaysia selaku negara tuan rumah acara ini.


Permintaan ke atas minyak sawit Malaysia kekal walaupun Indonesia batal levi eksport - Zuraida

KUALA LUMPUR, 24 Julai - Permintaan ke atas minyak sawit Malaysia akan terus meningkat di seluruh dunia walaupun Indonesia memutuskan untuk membatalkan levi eksport minyak sawit bagi mengurangkan simpanan stok yang berlebihan, menurut Menteri Perusahaan Perladangan dan Komoditi Datuk Zuraida Kamaruddin.Beliau memberi jaminan bahawa sekiranya kegelisahan pasaran berlaku, ia akan bersifat sementara.“Walau apa pun, dunia memerlukan minyak sawit. Sudah pasti harga minyak sawit kita menjadi lebih mahal berbanding Indonesia disebabkan mereka mempunyai tenaga buruh yang cukup dan akses mencukupi. Oleh itu, pengeluaran adalah lebih murah.“Bagaimanapun, keadaan ini hanyalah sementara. Justeru, saya tidak terlalu bimbang mengenainya,” katanya kepada Bernama.

Kerajaan Indonesia mengumumkan pengecualian levi eksport ke atas minyak sawit dan produk minyak sawit berkuat kuasa 15 Julai hingga 31 Ogos, 2022 selepas mengenakan larangan eksport selama tiga minggu.Kerajaan Indonesia berkata, keputusan itu dibuat dalam usaha untuk meningkatkan eksport dan mengurangkan inventori yang tinggi.Zuraida baru-baru ini berkata kementerian itu optimis bahawa China akan meningkatkan import minyak sawit.Sementara itu, timbalan menterinya Datuk Seri Dr Wee Jeck Seng berkata kementerian akan memantau perkembangan industri minyak sawit Malaysia susulan keputusan Indonesia.Menurut Wee perkembangan itu akan memberi kesan kepada Malaysia yang merupakan antara pengeluar terbesar produk minyak sawit.Sehubungan itu, Wee berkata perkara itu akan dilihat secara serius kerana ia sememangnya memberi impak kepada eksport minyak sawit negara.Sementara itu, Zuraida menyatakan keyakinan untuk meraih eksport sektor agrikomoditi bernilai RM300 bilion pada tahun ini.Beliau berkata kementerian tersebut mengekalkan sasarannya menjelang penganjuran Ekspo dan Sidang Kemuncak Agrikomoditi Antarabangsa Malaysia (MIACES) 2022 selama tiga hari mulai 26 Julai ini di Pusat Pameran dan Antarabangsa Malaysia (MITEC) di ibu negara.Sasaran berkenaan adalah lebih tinggi dengan penambahan RM100 bilion berbanding nilai eksport sebanyak RM204 bilion pada tahun lepas dan RM84 bilion pada 2020, katanya.“Sasaran itu mampu dicapai dan MIACES akan menyokong usaha itu dan menambahkan lagi sehingga nilai eksport pada 2022 berjumlah RM300 bilion,” katanya.Zuraida menjelaskan sidang kemuncak tersebut bakal menjadi platform yang lebih baik untuk memaparkan pencapaian sektor agrikomoditi walaupun mengalami serangan dan tekanan dari Amerika Syarikat dan Kesatuan Eropah mengenai dakwaan buruh paksa.Acara tersebut akan disertai oleh 39 negara, melibatkan penyediaan lebih 200 reruai oleh peserta industri tempatan dan antarabangsa.Acara pada sidang kemuncak itu antara lain meliputi persidangan, padanan perniagaan, perbincangan meja bulat dan mesyuarat B2B untuk mendapat pendedahan, mengembangkan potensi pelaburan dan memaksimumkan keuntungan produktiviti perniagaan di pasaran antarabangsa.Berikutan Malaysia menjadi negara tuan rumah bagi acara itu, MIACES dengan tema ‘Memajukan Agrikomoditi Dalam Ekosistem Lestari’ akan memberi tumpuan terhadap sektor minyak sawit, getah, kayu, lada dan kenaf. - BERNAMA


MIDF jangka tekanan inflasi Malaysia kekal stabil

KUALA LUMPUR, 23 Julai- MIDF Research menjangkakan tekanan inflasi di Malaysia kekal stabil secara keseluruhan berikutan penyusutan harga komoditi global.Menerusi tinjauan ekonomi terbaharunya, firma penyelidikan itu mengekalkan unjuran purata Indeks Harga Pengguna (IHP) pada 2.8 peratus bagi tahun ini.Unjuran itu masih dalam julat ramalan inflasi Bank Negara Malaysia (BNM) antara 2.3 peratus hingga 3.3 peratus.

Pertumbuhan harga makanan pula diramal berkembang sebanyak 4.5 peratus disebabkan penghapusan subsidi ke atas beberapa barangan makanan.Bagaimanapun, tekanan terhadap inflasi makanan diunjur berkurangan pada separuh kedua tahun ini, seiring penurunan harga komoditi global dan bekalan makanan yang bertambah baik.Harga minyak sawit mentah susut di bawah paras RM4,000 satu tan sejak awal Julai lalu.Komoditi tersebut telah mencatat peningkatan harga melebihi RM6,000 satu tan dari Mac hingga Mei 2022.


Ringgit dijangka merosot berbanding dolar AS minggu depan

KUALA LUMPUR, 23 Julai- Ringgit diramal meneruskan penyusutan berbanding dolar Amerika Syarikat (AS) dalam dagangan minggu depan berikutan inflasi tinggi.Rakan Pengurusan SPI Asset Management, Stephen Innes berkata, peningkatan kes COVID-19 di China dan jangkaan kenaikan kadar faedah AS antara faktor yang akan mendorong pergerakan ringgit.Rizab Persekutuan AS dijangka meningkatkan lagi kadar faedah sebanyak 75 mata asas pada mesyuarat Jawatankuasa Pasaran Terbuka Persekutuan (FOMC) pada 27 Julai ini."Berikutan ketidaktentuan itu, ringgit dijangka diniagakan dalam jajaran antara RM4.44 dan RM4.45 minggu depan.Bagi minggu baru berakhir, ringgit diniagakan kebanyakannya rendah berbanding dolar," katanya.

Ringgit susut berbanding dolar AS kepada 4.4515/4545 pada Jumaat berbanding 4.4480/4505 pada minggu sebelum ini.Mata wang tempatan turut diniagakan rendah berbanding kumpulan mata wang utama termasuk dolar Singapura; yen Jepun dan pound Britain.


Ringgit ditutup tinggi berbanding Dolar US

KUALA LUMPUR, 22 Julai - Ringgit ditutup tinggi berbanding dolar US hari ini walaupun Indeks Harga Pengguna (IHP) Malaysia meningkat 3.4 peratus kepada 127.4 pada bulan lepas berbanding 123.2 dari tahun sebelumnya, kata seorang penganalisis. Pada 6 petang, mata wang tempatan menokok kepada 4.4515/4545 berbanding dolar US daripada paras penutup 4.4575/4590 yang dicatatkan semasa Khamis. Sebelum itu, Jabatan Perangkaan Malaysia mengumumkan bahawa inflasi makanan melonjak sebanyak 6.1 peratus, kekal sebagai penyumbang utama kepada kenaikan inflasi pada Jun 2022.Menurut rakan kongsi pengurusan SPI Asset Management, Stephen Innes, biasanya inflasi akan menjejaskan ekonomi dan ringgit berkemungkinan akan melemah sedikit.

"Ekonomi kini dilanda inflasi harga makanan yang lebih tinggi yang menyebabkan pendapatan boleh guna yang kurang bagi kebanyakan orang untuk berbelanja ke atas barangan berharga mahal. Kenaikan inflasi akan menjadi seretan jangka pendek kepada ekonomi," katanya kepada Bernama.   Bagaimanapun, ringgit diniagakan bercampur-campur berbanding sekumpulan mata wang utama.Mata wang tempatan menyusut berbanding dolar Singapura kepada 3.2011/2038 daripada 3.1960/1976 yang direkodkan semalam dan turun berbanding yen Jepun kepada 3.2389/2413 daripada 3.2128/2142.Bagaimanapun, ia mengukuh berbanding pound Britain kepada 5.3187/3222 daripada 5.3236/3254 dan naik berbanding euro kepada 4.5201/5231 daripada 4.5386/5402. -BERNAMA


AmBank tidak bercadang lupuskan kepentingan dalam AmInvest

KUALA LUMPUR, 23 Julai - Kumpulan AmBank tidak bercadang untuk melupuskan kepentingannya dalam unit pengurusan aset AmInvest.Kumpulan AmBank turut memaklumkan, buat masa ini tiada sebarang perbincangan dilakukan dengan mana-mana pihak.

"Sekiranya terdapat sebarang pengumuman penting dibuat, kami akan berbuat demikian mengikut keperluan penyenaraian," katanya menerusi kenyataan.AMMB Holdings Bhd sebelum ini dilapor merancang menimbang penjualan unit pengurusan asetnya bernilai sebanyak AS$300 juta.Laporan itu turut mendapat reaksi pemain industri dan firma ekuiti swasta yang ingin mendapatkan penjelasan lanjut mengenai perkara itu dari bank berkenaan.


IHP Malaysia meningkat 3.4% pada Jun

KUALA LUMPUR, 22 Julai - Indeks Harga Pengguna (IHP) Malaysia bagi Jun 2022 meningkat 3.4% berbanding tempoh sama tahun lalu.Ketua Perangkawan, Datuk Seri Dr Mohd Uzir Mahidin berkata IHP yang digunakan untuk mengukur kadar inflasi menyaksikan indeks makanan naik 6.1% dan kekal penyumbang utama peningkatan inflasi bulan tersebut."Semua kumpulan lain kecuali komunikasi turut merekodkan kenaikan dan mendorong inflasi keseluruhan."Semua subkumpulan bagi makanan dan minuman bukan alkohol menunjukkan peningkatan antara 2.8% hingga 11.9%," katanya dalam kenyataan hari ini.Komponen makanan di rumah dan makanan di luar rumah masing-masing naik 6.1% dan 6.6% yang mendorong kenaikan inflasi makanan.

Sementara itu, peningkatan dalam kumpulan Pengangkutan disebabkan terutamanya kenaikan purata harga Petrol Tanpa Plumbum RON97 sebanyak 80%, berbanding RM2.65 sen, bulan sama tahun sebelumnya.Kenaikan harga minyak merupakan kesan daripada peningkatan harga minyak mentah Brent sebanyak 64.3% kepada AS$120.08 setong bulan lalu.Berdasarkan perbandingan dengan negara-negara terpilih di rantau Asia Pasifik, kadar inflasi di Malaysia lebih tinggi berbanding China pada 2.5%.Namun lebih rendah daripada Thailand, Filipina, Republik Korea dan Indonesia.


Agenda kesejahteraan rakyat, pembaharuan ekonomi fokus Bajet 2023 - Tengku Zafrul

KUALA LUMPUR, 21 Julai- Bajet 2023 akan terus menumpukan kepada agenda kesejahteraan rakyat terutamanya dalam aspek pendapatan dan perlindungan sosial seiring dengan momentum pemulihan ekonomi pasca-COVID-19, kata Menteri Kewangan Tengku Datuk Seri Zafrul Abdul Aziz.Selain itu, ia akan turut mengutamakan usaha pembaharuan ekonomi bagi memastikan pertumbuhan yang mampan serta meningkatkan daya saing perniagaan dan rantaian nilai, katanya.Menurut Menteri Kewangan, memandangkan dunia sekarang sedang bergelut dengan cabaran ketidaktentuan geopolitik dan perubahan iklim yang serius, inisiatif berkaitan kemampanan turut diambil kira dalam Bajet 2023.“Dengan tekanan inflasi yang kian meruncing terutamanya bagi harga komoditi dan makanan, maka cabaran ini juga memerlukan pengurusan subsidi yang lebih mampan di samping terus memperkukuh daya tahan negara terhadap kejutan masa hadapan serta melaksanakan konsolidasi fiskal kerajaan,” katanya dalam jawapan bertulis Parlimen. Katanya agenda keterangkuman selaras dengan hasrat Wawasan Kemakmuran Bersama 2030 akan terus diberi penekanan bagi memastikan pengagihan kekayaan yang adil dan saksama.

Beliau berkata demikian bagi menjawab soalan Datuk Seri Saifuddin Nasution Ismail (PH-Kulim-Bandar Bharu) yang meminta Menteri Kewangan menyatakan dasar strategi dan pendekatan yang unik atau berbeza dalam pembikinan Bajet 2023 berbanding bajet sebelumnya yang akan dibentang tidak lama lagi.“Sepanjang proses penyediaan Bajet 2023, bagi mendapatkan input dan cadangan selaras dengan keutamaan yang telah dikenal pasti, kerajaan komited untuk terus melaksanakan sesi libat urus dengan pelbagai pihak berkepentingan terutama pandangan serta maklum balas daripada orang awam,” jelas Tengku Zafrul. -BERNAMA


KUALA LUMPUR, 21 Julai- Sebanyak 30 projek pembangunan bernilai RM100 juta akan ditangguhkan pelaksanaannya pada tahun ini.  Menurut Menteri Di Jabatan Perdana Menteri (Ekonomi), Datuk Seri Mustapa Mohamed, penangguhan itu dilakukan sebagai langkah penjimatan kerajaan bagi menampung peningkatan subsidi yang mencecah lebih RM40 billion.  Kriteria projek yang ditangguhkan adalah melibatkan projek yang belum dimulakan proses perolehen dan belum diiklankan, projek bukan keutamaan dan projek yang mempunyai masalah pelaksanaan seperti isu tapak tanah.  Manakala bagi projek-projek yang sedang dalam pelaksanaan yang telah dikeluarkan iklan tender, surat niat dan surat setuju terima akan diteruskan.  "Pihak Unit Perancang Ekonomi Kementerian Kewangan, Unit Penyelerasan Pelaksanaan JPM dan Jabatan Kerja Raya sedang mengadakan sesi libat urus dengan semua kementerian dan jabatan sebelum keputusan muktamad mengenai projek-projek yang akan ditangguhkan dilaksanakan oleh kerajaan.

"Kerajaan akan memastikan langkah-langkah penjimatan yang akan dilaksanakan berikutan surat pekeliling bertarikh 14 Julai lalu tidak akan menjejaskan usaha pemulihan ekonomi negara serta kesejahteraan rakyat," beliau berkata demikian ketika menjawab soalan Ahli Parlimen Lembah Pantai, Fahmi fadzil pada waktu pertanyaan-pertanyaan menteri.  Secara keseluruhan, sebanyak 7,243 projek pembangunan dengan jumlah peruntukan RM75.6 billion telah diluluskan untuk dilaksanakan tahun ini.


Jumlah dagangan Malaysia catat paras tertinggi baharu

KUALA LUMPUR, 20 Julai - Jumlah dagangan Malaysia mencatat paras tertinggi baharu bagi Jun 2022 berjumlah RM270.4 bilion.Manakala eksport bernilai RM146.2 bilion, meningkat 38.8% berbanding Jun 2021.Peningkatan eksport untuk tempoh 22 bulan berturut-turut sejak September 2020 itu dipacu prestasi memberangsangkan dalam eksport domestik dan eksport semula.Antara eksport utama adalah produk elektrik dan elektronik, keluaran petroleum, minyak sawit dan produk pertanian berasaskan sawit.

Selaras prestasi eksport, import turut mengekalkan momentum pertumbuhan sebanyak 49.3% dengan nilai tertinggi baharu berjumlah RM124.2 bilion.Kenaikan import dicatatkan bagi produk petroleum, kelengkapan pengangkutan serta kimia dan bahan kimia.Mengambil kira pengembangan import yang lebih tinggi berbanding eksport, lebihan dagangan menyusut 0.8% kepada RM21.9 bilion.Ini menjadikannya lebihan dagangan ke-26 bulan berturut-turut sejak Mei 2020.


Bursa Malaysia dibuka tinggi, sentimen bertambah baik

KUALA LUMPUR, 20 Julai- Dagangan di Bursa Malaysia kembali pulih pagi ini untuk dibuka lebih tinggi pada sesi awal urus niaga, didorong oleh sentimen pasaran yang bertambah baik selain mengambil petunjuk daripada prestasi semalaman Wall Street yang dipacu oleh pendapatan korporat yang kukuh, kata peniaga.Pada 9.20 pagi, FTSE Bursa Malaysia KLCI (FBM KLCI) meningkat 8.58 mata kepada 1,437.34 daripada penutupan Selasa pada 1,428.76.Indeks penanda aras dibuka 1.26 mata lebih tinggi pada 1,430.02.Di pasaran yang lebih luas, kaunter untung mengatasi kaunter rugi 324 berbanding 94, manakala 190 kaunter tidak berubah, 1,680 tidak diniagakan dan tujuh yang lain digantung.Jumlah dagangan adalah sebanyak 386.10 juta unit bernilai RM141.24 juta.Menurut Malacca Securities Sdn Bhd menerusi nota penyelidikannya, susulan peningkatan kukuh di Wall Street, ia menjangkakan sektor teknologi akan terus pulih di tengah-tengah limpahan minat belian dalam saham teknologi tempatan.“Sementara itu, kami percaya minat dagangan mungkin muncul dalam sektor tenaga selepas harga minyak mentah kembali pulih.“Selain itu, sektor pengguna, pengangkutan dan logistik dijangka mendapat manfaat daripada pemulihan yang berlaku," katanya.

Bagi komoditi, Malacca Securities berkata harga minyak mentah Brent bertambah baik, diniagakan melebihi paras US$107 setong walaupun terdapat kebimbangan baharu terhadap bekalan yang terhad.Sementara itu, harga minyak sawit mentah melantun semula untuk diniagakan melepasi paras RM3,900 satu tan.Dalam kalangan saham wajaran tinggi, Maybank naik tiga sen kepada RM8.59, Public Bank menokok dua sen kepada RM4.42, Petronas Chemicals mengukuh 13 sen kepada RM8.43, IHH Healthcare peroleh satu sen menjadi RM6.43, manakala CIMB Group susut satu sen kepada RM5.09.Bagi saham aktif, Metronic Global dan AHB Holdings naik setengah sen, masing-masing meraih sembilan sen dan 14.5 sen, Dagang NeXchange meningkat dua sen kepada 75 sen, Sapura Energy susut setengah sen menjadi empat sen, manakala MMAG Holdings tidak berubah pada lima sen.Di papan indeks, Indeks FBM Emas meraih 58.68 mata kepada 10,190.71, Indeks FBM Emas Syariah meningkat 74.55 mata menjadi 10,290.99, FBM 70 pula 125.39 mata lebih tinggi pada 12,253.82, Indeks FBMT 100 mengukuh 55.57 mata kepada 9,951.48 dan Indeks FBM ACE menokok 79.72 mata kepada 4,672.44. Mengikut sektor, Indeks Perladangan menokok 51.46 mata kepada 6,812.59, Indeks Perkhidmatan Kewangan menambah 43.11 mata kepada 16,048.52, Indeks Tenaga 11.30 mata lebih tinggi untuk merekodkan 636.81, dan Indeks Produk dan Perkhidmatan Perindustrian naik 1.44 mata kepada 172.36.- BERNAMA


Kadar Inflasi di Malaysia sederhana dan terkawal, hasil tambahan melebihi RM10 bilion

KUALA LUMPUR, 19 Julai- Kadar inflasi di Malaysia masih terkawal iaitu pada kadar sederhana berikutan langkah kerajaan melaksanakan kawalan harga ke atas barangan dan perkhidmatan asas khususnya melalui pemberian subsidi harga bahan api dan makanan terpilih serta subsidi elektrik.Menurut Menteri Kewangan, Tengku Datuk Seri Zafrul Tengku Abdul Aziz kadarnya masih rendah iaitu pada 2.2 peratus untuk suku pertama tahun 2022 dan baru-baru ini mencatat 2.8 peratus untuk bulan Mei 2022. "Manakala pada bulan yang sama, kadar inflasi di negara maju seperti Amerika Syarikat dan United Kingdom mencecah 9 peratus, manakala Thailand adalah 7 peratus dan Filipina melebihi 5 peratus," katanya ketika menjawab pertanyaan Ahli Parlimen Bukit Bendera, Wong Hon Wai ketika sesi Pertanyaan-Pertanyaan Menteri (MQT), pada persidangan Dewan Rakyat, hari ini.Tambahnya selain penyediaan subsidi, kerajaan juga menyediakan bantuan tunai kepada golongan berpendapatan rendah. Bantuan Keluarga Malaysia (BKM) merupakan bantuan tunai langsung tertinggi dalam sejarah dengan peruntukan RM8 bilion.Dalam perkembangan lain, Zafrul berkata harga minyak mentah dan sawit yang lebih tinggi pada tahun ini dijangka akan menjana hasil cukai tambahan melebihi RM10 bilion.Tambahan kepada itu, Zafrul berkata momentum pemulihan melebihi jangkaan dengan pertumbuhan KDNK negara pada suku pertama tahun ini amat memberangsangkan pada kadar 5% dan dijangka lebih kukuh pada suku kedua. "Berdasarkan tren tersebut, Malaysia bakal menerima hasil tambahan berkaitan cukai pendapatan serta cukai tidak langsung melebihi RM10 bilion lagi," kata Zafrul.

(Menteri Kewangan, Tengku Datuk Seri Zafrul Tengku Abdul Aziz ketika sesi MQTpada Mesyuarat Kedua Penggal Kelima Parlimen ke-14)

Terdahulu Zafrul turut memaklumkan kepada dewan bahawa perbelanjaan Kerajaan Persekutuan dijangka meningkat dengan ketara berbanding anggaran Bajet 2022 sebanyak RM332.1 bilion.Ini disebabkan oleh peningkatan subsidi dan bantuan sosial yang mendadak, di mana jumlah keseluruhan dijangka akan mencecah RM80 bilion, jauh lebih tinggi berbanding jumlah RM31 bilion semasa Bajet 2022 dibentangkan. "Umum diketahui, langkah ini diambil untuk mengurangkan beban kenaikan kos sara hidup bagi seluruh Keluarga Malaysia ekoran kenaikan harga komoditi dunia. Izinkan saya untuk berkongsi beberapa fakta: Pertama, saya ingin menegaskan bahawa dakwaan Kerajaan mengurangkan bantuan dan subsidi adalah tidak benar sama sekali. "Hakikatnya kerajaan terus memberi pelbagai bantuan dan subsidi kepada rakyat, terutamanya berkaitan minyak dan petroleum. Di samping itu, kerajaan juga telah memperkenalkan subsidi baharu yang tidak termasuk dalam Bajet 2022, iaitu bagi ayam dan telur serta elektrik. "Bagi petrol, diesel dan LPG contohnya, anggaran keperluan subsidi tahun ini adalah RM37.3 bilion, berbanding RM13.2 bilion pada tahun lepas. Minyak masak pula telah mencecah RM4 bilion, berbanding RM2.2 bilion, dan bagi subsidi kepenggunaan lain, anggaran perbelanjaan adalah RM9.7 bilion berbanding hanya RM1.1 bilion tahun lepas, katanya ketika menjawab soalan asal Wong Hon Wai. Tambah Zafrul, semasa Bajet 2022 dibentangkan, andaian harga minyak mentah dunia bagi anggaran hasil dan subsidi ditetapkan pada kadar AS$66 setong. Kini, harga minyak mentah dunia telah meningkat melebihi 100 US dolar setong semenjak bulan Mac tahun ini. Bagi minyak sawit mentah (CPO) pula, andaian Bajet 2022 adalah sekitar RM3,400 se tan metrik (RM3,444), tetapi purata harga sawit sebenar telah melebihi RM6,000 se tan metrik semenjak harganya meningkat dengan mendadak pada bulan Mac yang lalu.Justeru, kesemua peningkatan hasil itu tidak mencukupi untuk menampung peningkatan subsidi yang telah melebihi RM40 bilion.


China berkemungkinan tingkatkan import minyak sawit Malaysia - Zuraida

KUALA LUMPUR, 19 Julai - Kementerian Perusahaan Perladangan dan Komoditi (KPPK) optimis China akan meningkatkan import minyak sawit walaupun sedang berdepan cabaran global semasa.Menterinya, Datuk Zuraida Kamaruddin berkata China dijangka mengimport lebih kurang 4.8 juta metrik tan minyak sawit tahun ini.Ini berdasarkan andaian bahawa kuantiti import Jun hingga Disember tahun ini adalah sama seperti tahun lepas.

"China yang tidak mengeluarkan minyak sawitnya sendiri, kini merupakan pasaran kedua terbesar dunia bagi komoditi itu selepas India. China juga menyokong dan menerima pensijilan Minyak Sawit Mampan Malaysia (MSPO) yang membolehkan industri minyak sawit di China meningkatkan imej korporatnya."Selain itu, memenuhi tanggungjawab sosial korporatnya serta merealisasikan Dasar Hijau Negara China," katanya menerusi kenyataan.Ia susulan kenyataan Menteri Luar Negara China, Wang Yi semasa lawatannya ke sini baru-baru ini.Tambah Zuraida, China juga bersedia untuk mengimport lebih banyak minyak sawit, buah-buahan tropika dan produk pertanian lain dari Malaysia.


MDEC sedang berunding dapatkan dana program ESG

(Ketua Pegawai Eksekutif MDEC, Mahadhir Aziz)

CYBERJAYA, 19 Julai - Perbadanan Ekonomi Digital Malaysia (MDEC) sedang berunding dengan Kementerian Kewangan untuk mendapatkan dana khusus bagi menggalakkan syarikat digital memenuhi komitmen amalan alam sekitar, sosial dan tadbir urus (ESG).Menurut Ketua Pegawai Eksekutif MDEC, Mahadhir Aziz, pelaksanaan ESG adalah agenda penting kepada negara dan MDEC komited menggalakkan adaptasi amalan kemampanan dalam ekosistem ekonomi digital."Setakat ini, kita tak ada dana khusus untuk ESG, tetapi dalam geran-geran yang kami ada ,kami tawarkan untuk syarikat-syarikat di bawah MDEC yang berstatus MD ataupun MSC, sebelum ini kita ada dana tidak langsung yang kita boleh gunakan untuk pengkhususan terhadap program-program yang kita ada tandatangani dengan UNGC, satu yang kita pandang ke hadapan selepas ini kalau boleh memang kita nak buat dana khusus ke arah ini," kata beliau selepas pemeteraian memoradum persefahaman (MOU) antara MDEC dan Rangkaian Kompak Global Pertubuhan Bangsa-Bangsa Bersatu Malaysia dan Brunei (UNGCMYB), di sini.

MOU bagi tempoh dua tahun itu ditandatangani Naib Presiden Kanan (Strategi dan Polisi) MDEC, Dr Sumitra Nair dan Pengarah Eksekutif UNGCMYB ,Faroze Nadar dan disaksikan Mahadhir.MDEC dan UNGCMYB akan membangunkan panduan tindakan iklim dan kit alatan untuk perniagaan ekonomi digital dan mempromosikan amalan kemampanan dalam kalangan organisasi teknologi untuk membantu mereka mencapai prestasi kemampanan.


Bursa Malaysia dibuka rendah susulan pengambilan untung

KUALA LUMPUR, 19 Julai- Bursa Malaysia mencatat prestasi berbeza berbanding semalam apabila dibuka lebih rendah hari ini akibat aktiviti pengambilan untung, didorong oleh petunjuk dagangan tidak menentu di Wall Street, kata seorang penganalisis.Pada 9.10 pagi ini, FTSE Bursa Malaysia KLCI (FBM KLCI) susut 3.85 mata kepada 1425.69 daripada 1,429.54 pada akhir dagangan semalam.Indeks petunjuk utama itu dibuka turun 0.85 mata kepada 1,428.69.Di pasaran meluas, kaunter rugi mengatasi untung iaitu 183 berbanding 72 manakala 188 kaunter tidak berubah, sebanyak 1,846 tidak diniagakan dan lapan yang lain digantung dagangannya.Jumlah dagangan pula sebanyak 164.30 juta unit bernilai RM54.05 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata ekuiti Amerika Syarikat ditutup rendah susulan sentimen berhati-hati terhadap jangkaan ketidaktentuan musim pendapatan di masa akan datang.Menurutnya, Indeks Purata Dow Jones susut 215 mata manakala Nasdaq turun 92 mata ketika hasil Perbendaharaan 10 tahun Amerika Syarikat meningkat hampir 2.99 peratus.“Di peringkat bursa tempatan, FBM KLCI ditutup tinggi berikutan aktiviti belian pada saat-saat akhir.“Bagaimanapun, potensi indeks utama itu mencatat aliran tinggi mungkin dikekang oleh sentimen kurang memberangsangkan yang menyebabkan pergerakan itu dijangka sekitar paras 1,420 hingga 1,435 pada hari ini,” katanya.Saham wajaran tinggi menyaksikan Maybank dan Public Bank tidak berubah pada RM8.58 dan RM4.39 manakala Petronas Chemicals naik tujuh sen kepada RM8.29, IHH Healthcare meningkat tiga sen kepada RM6.45 dan CIMB Group berkurangan dua sen kepada RM5.07. Bagi saham aktif, MMAG Holdings, MAG Holdings dan Dagang NeXchange masing-masing susut setengah sen kepada lima sen, 17.5 sen dan 75 sen manakala Metronic Global dan XOX Networks meningkat setengah sen masing-masing kepada sembilan sen dan tiga sen.Di papan indeks, Indeks FBM Emas berkurangan 28.74 mata kepada 10,108.37, Indeks FBM Emas Shariah turun 40.09 mata kepada 10,184.45, FBM 70 susut 45.18 mata kepada 12,094.50, Indeks FBMT 100 menguncup 29.04 mata kepada 9,873.16 dan FBM ACE merosot 33.60 mata kepada 4,600.42. Bagi sektor, Indeks Perkhidmatan Kewangan susut 17.79 mata kepada 15,995.83, Indeks Tenaga turun 0.05 mata kepada 628.81, Indeks Perladangan merosot 23.42 mata kepada 6,752.51 namun Indeks Produk dan Perkhidmatan Perindustrian naik 0.09 mata kepada 169.80. - BERNAMA


140,000 keluarga miskin tegar dikeluarkan dari senarai dalam tempoh tiga tahun setengah - Mustapa

KUALA LUMPUR, 18 Julai- Kira-kira 140,000 keluarga miskin tegar di Malaysia akan dikeluarkan daripada senarai kelompok itu dalam tempoh tiga tahun setengah melalui program-program yang dapat meningkatkan pendapatan mereka, kata Menteri di Jabatan Perdana Menteri (Ekonomi) Datuk Seri Mustapa Mohamed. Menurutnya pemantauan secara berkala dan tersusun akan dilakukan setiap bulan dan langkah-langkah intervensi akan dijalankan sekiranya diperlukan.“Kita juga akan mengambil tindakan sewajarnya bagi memastikan keluarga miskin tegar ini dapat keluar daripada senarai berkenaan,” katanya semasa sesi Pertanyaan Bagi Jawab Lisan di Dewan Rakyat hari ini. Beliau berkata demikian semasa menjawab soalan Datuk Mohd Fasiah Mohd Fakeh (Bersatu-Sabak Bernam), yang meminta Perdana Menteri menyatakan bilangan rakyat dikategorikan sebagai miskin tegar bagi tempoh 2020 sehingga kini, serta langkah kerajaan bagi menghapuskan kemiskinan tegar.Mustapa berkata 44,829 ketua isi rumah dikategorikan sebagai miskin tegar pada tahun 2020 berdasarkan Bank Data Kemiskinan Nasional atau eKasih yang diuruskan oleh Unit Penyelarasan Pelaksanaan di Jabatan Perdana Menteri."Bagaimanapun susulan penggunaan metodologi pendapatan garis kemiskinan 2019 serta impak pandemik COVID-19, bilangan miskin tegar telah meningkat kepada 144,932 ketua isi rumah setakat 30 Jun 2022,” katanya. Beliau berkata Program Pembasmian Kemiskinan Tegar Keluarga Malaysia (BMTKM) adalah pelengkap kepada program sedia ada untuk menangani isu kemiskinan merentasi semua etnik dalam Keluarga Malaysia.

"BMTKM akan dilaksanakan di 1,000 lokaliti dalam tempoh tiga tahun enam bulan. Fasa pertama telah mula dilaksanakan pada bulan Jun 2022 melibatkan 80 lokaliti secara rintis,” katanya. Beliau berkata program yang akan dilaksanakan adalah untuk meningkatkan pendapatan yang merangkumi projek-projek pertanian, penternakan, keusahawanan, pemasaran serta pembangunan minda dan motivasi."Anggaran pendapatan tambahan yang akan dijana adalah di antara RM300 hingga RM1,000 sebulan,” katanya.


Prospek sektor automotif tempatan diunjur kekal positif - pakar

KUALA LUMPUR, 18 Julai - Prospek sektor automotif tempatan diunjur kekal positif tahun ini seiring jangkaan kerancakan aktiviti ekonomi dan sentimen pengguna yang bertambah baik.Menurut Penganalisis Aminvestment Bank, Muhammad Afif Zulkaply, jualan kenderaan dijangka kekal menggalakkan meski pengecualian Cukai Jualan dan Perkhidmatan (SST) telah berakhir 30 Jun lalu.Jelasnya kenaikan OPR sebanyak 25 mata asas baru-baru ini juga dijangka tidak akan memberi impak signifikan kepada penjualan kenderaan.

"Peningkatan OPR tidak mempunyai impak signifikan terhadap kos meminjam, contohnya berdasarkan jangkaan kami, setiap peningkatan 25 mata asas hanya akan meningkatkan ansuran pinjaman pengguna sebanyak 1%, jadi contohnya kalau ada lagi 75 mata asas peningkatan itu hanya akan meningkatkan installment pengguna hanya dalam 3%," kata beliau. Tambahnya, pengenalan model kenderaan baharu seperti Honda HR-V dan Perodua Alza edisi terkini akan turut membantu mendorong minat pembeli.Bagaimanapun, isu kekurangan cip, komponen dan gangguan rantaian bekalan global kekal menjadi cabaran kepada pengeluar kenderaan.


Be U dilancar, pencetus industri perbankan Islam

KUALA LUMPUR, 17 Julai - Bank Islam Malaysia Bhd (Bank Islam) telah melancarkan Be U, sebuah bank digital berasaskan teknologi awan sepenuhnya.Menggunakan teknologi pertama seumpamanya, penyelesaian natif awan (cloud-native solution) itu dijangka menjadi batu asas kepada semua bank digital akan datang di Malaysia.Ketua Pegawai Eksekutif Kumpulan, Mohd Muazzam Mohamed dalam satu kenyataan berkata aplikasi perbankan serba baharu berkenaan tersedia kepada orang ramai sejak pertengahan Jun tahun ini dan menyasarkan antara 350,000 dan 400,000 muat turun dan pengguna aplikasi Be U dalam tempoh 12 bulan pertama operasinya.Be U adalah pencetus perubahan bagi Bank Islam dan industri perbankan Islam dengan memanfaatkan landskap teknologi kewangan (fintech) yang pesat berubah.

"Melalui Be U, Bank Islam beralih fokus daripada mementingkan produk kepada sifat mengutamakan pelanggan dalam membentuk produk yang memenuhi keperluan mereka.

"Usaha ini sejajar dengan pelan strategik perniagaan lima tahun Bank Islam (LEAP25) yang bermatlamat untuk meletakkan bank ini sebagai peneraju penyelesaian kewangan Syariah-ESG (alam sekitar, tanggungjawab sosial dan tadbir urus) lengkap dengan kepimpinan dalam perbankan digital dan kewangan sosial menjelang tahun 2025,” kata Muazzam.

Muazzam berkata Be U disasarkan kepada generasi muda, menawarkan akaun simpanan yang membenarkan baki sifar, fungsi pindahan dana dan ciri "Nest" yang membantu pengguna menabung untuk matlamat tertentu.Dalam tempoh 12 bulan akan datang, fungsi atau tawaran baharu dalam aplikasi Be U akan diperkenalkan secara berperingkat termasuk deposit bertempoh, pasaran gig, kad debit, pengurusan kewangan peribadi, pembiayaan mikro, takaful mikro dan banyak lagi."Kami mahu menjadikan Bank Islam sebagai sebuah organisasi yang lebih tangkas dengan menggunakan cara kerja baharu, menarik bakat dengan set kemahiran baharu, menggunakan teknologi terkini serta memanfaatkan data dan automasi yang akan membolehkan kami memberi perkhidmatan yang lebih baik kepada pelanggan."Be U memfokuskan kepada segmen pelanggan yang tidak menjadi tumpuan oleh Bank Islam iaitu menarik golongan pengguna yang masih di peringkat awal kehidupan bekerja mereka."Apabila kedudukan kewangan pelanggan ini lebih stabil dan mereka memerlukan produk dan instrumen kewangan yang lebih kompleks, Be U akan berada bersama mereka dan menawarkan pelbagai produk dan perkhidmatan Bank Islam," katanya lagi.Pengguna boleh memuat turun aplikasi Be U Bank Islam secara percuma melalui Google Play Store dan Apple App Store.Pelanggan boleh melayari laman www.getbeu.com atau mengikuti akaun media sosial Be U di Facebook @beubybankislam dan Instagram @getbeu untuk maklumat lebih lanjut.


Penjimatan perbelanjaan pastikan penyaluran optimum kepada agenda kesejahteraan rakyat

(Timbalan Naib Canselor UPNM, Profesor Datuk Dr Ahmad Mujahid Ahmad Zaidi)

KUALA LUMPUR, 17 Julai- Penjimatan perbelanjaan terhadap sektor awam penting bagi memastikan penyaluran optimum kepada agenda kesejahteraan rakyat.

Langkah tersebut dilihat perlu, memandangkan perbelanjaan bagi bantuan dan subsidi yang diunjur telah mencecah RM77.7 bilion berbanding peruntukan RM31 bilion yang diluluskan dalam Bajet 2022.

Timbalan Naib Canselor Universiti Pertahanan Nasional Malaysia (UPNM), Profesor Datuk Dr Ahmad Mujahid Ahmad Zaidi berkata langkah penjimatan yang diambil membuktikan keseriusan kerajaan dalam membantu rakyat. "Langkah ini mencerminkan komitmen kerajaan yang sentiasa mendahulukan maslahah umum rakyat yang dibelenggu isu kenaikan harga barang keperluan."Hal ini diyakini akan dapat membantu rakyat dalam mendepani impak inflasi dan seterusnya memberi kelegaan kepada rakyat yang kini berhadapan dengan cabaran kos sara hidup yang tinggi."Dalam masa yang sama, saya fikir semua kementerian pastinya akan kekal komited untuk memastikan sistem penyampaian perkhidmatan kekal pada tahap terbaik," katanya kepada RTM.14 Julai lalu, Kementerian Kewangan mengeluarkan garis panduan Penjimatan Perbelanjaan Awam bagi mengoptimumkan perbelanjaan kerajaan.Kementerian, jabatan, agensi, Badan Berkanun Persekutuan dan Syarikat Terhad Dengan Jaminan perlu menyusun semula program dan menguruskan aliran tunai mengikut keutamaan dengan memastikan program dan aktiviti berpaksi kesejahteraan rakyat terus diberi tumpuan.Antara penjimatan digariskan ialah perbelanjaan mengurus, perbelanjaan utiliti dan perbelanjaan pembangunan.


Penyusunan semula peruntukan, capai 5% penjimatan daripada baki peruntukan mengurus 2022

KUALA LUMPUR, 16 Julai - Kerajaan akan menyusun semula peruntukan bagi mencapai sasaran sekurang-kurangnya lima peratus penjimatan daripada baki peruntukan mengurus tahun 2022 bagi membantu membiayai sebahagian perbelanjaan tambahan berkaitan subsidi demi kesejahteraan rakyat.Sehubungan itu, Kementerian Kewangan (MOF) akan memuktamad dan mengeluarkan Waran Sekatan bagi memaklumkan jumlah peruntukan yang akan dikurangkan.Menurut Pekeliling Perbendaharaan Malaysia, Garis Panduan Penjimatan Perbelanjaan Awam yang dikeluarkan kementerian berkenaan, ketidaktentuan ekonomi global, ketegangan geopolitik antarabangsa serta kenaikan mendadak harga komoditi global dan makanan telah mengakibatkan tekanan inflasi yang tinggi.Justeru, kerajaan mengambil langkah untuk melaksanakan subsidi barangan keperluan serta kawalan harga bagi mengurangkan impak inflasi, dan dengan ini perbelanjaan bantuan dan subsidi diunjurkan mencecah RM77.7 bilion berbanding dengan peruntukan RM31 bilion yang diluluskan dalam Bajet 2022.Ketua Setiausaha Perbendaharaan Datuk Seri Asri Hamidon berkata kementerian/jabatan/agensi/Badan Berkanun Persekutuan/Syarikat Jaminan Kerajaan (CLBG) dikehendaki menyusun semula program dan menguruskan aliran tunai mengikut keutamaan dengan memastikan tidak membuat trade-off ke atas program dan aktiviti yang mengfokuskan kepada kesejahteraan rakyat.

Manakala, penyusunan semula organisasi kementerian/ jabatan/ agensi hanya dibenarkan bagi meningkatkan kecekapan penyampaian perkhidmatan dengan syarat tidak melibatkan tambahan bilangan jawatan dan implikasi kewangan."Keutamaan penyusunan semula organisasi hendaklah fokus kepada mengurangkan pertindihan fungsi sama ada di dalam atau di luar organisasi."Penubuhan badan berkanun/ CLBG/ entiti baharu lain tidak dibenarkan," tegas Asri.Beliau berkata setiap kementerian/jabatan/agensi hendaklah berusaha untuk melaksanakan penjimatan perbelanjaan utiliti seperti telekomunikasi, elektrik dan air serta memastikan barang pakai habis digunakan dengan optimum bagi mengelakkan pembaziran.Laporan perbelanjaan utiliti dan barang pakai habis juga hendaklah dipantau dan dilaporkan di dalam Mesyuarat Jawatankuasa Pengurusan Kewangan dan Akaun (JPKA) kementerian, tambahnya.Asri berkata semua perbelanjaan bagi perolehan aset baharu yang tidak mendesak yang belum dipesan atau ditandatangani hendaklah ditangguhkan kecuali kelulusan khas MOF telah diperolehi. -BERNAMA


Kes muflis bagi individu semakin menurun - BNM

KUALA LUMPUR, 15 Julai - Trend kes muflis bagi individu semakin menurun sejak 2016 dan ini termasuk ketika Kadar Dasar Semalaman (OPR) meningkat pada 2018, kata Gabenor Bank Negara Malaysia (BNM), Tan Sri Nor Shamsiah Mohd Yunus.Beliau berkata ia berdasarkan trend dan maklumat terkini dari bank-bank dan institusi bukan bank terpilih (penyedia perkhidmatan sewa beli)."Jumlah belia (individu berumur kurang daripada 35 tahun) yang muflis juga menunjukkan trend penurunan yang sama, mencakupi 14 peratus daripada jumlah kes muflis bagi tempoh Januari hingga Mei 2022, dengan purata bagi tempoh 2017 hingga 2019 adalah 24.9 peratus," katanya dalam kenyataan pada Jumaat.Beliau berkata demikian bagi mengulas isu muflis yang acap kali digembar-gemburkan sebagai sinonim dengan keadaan kewangan yang semakin parah selain tindakan Persatuan Penyelesaian Pengguna dan Peminjam Malaysia mengaitkan kenaikan OPR dengan trend muflis baru-baru ini.Pada 2018, sejumlah 5,283 kes kebankrapan direkodkan manakala 2019 dengan 3,948 kes; sebanyak 2,844 kes pada 2020 dan 2021 pula dengan 1,884 kes, katanya.Trend penurunan ini adalah dari tujuh institusi kewangan domestik yang mencakupi 71 peratus daripada jumlah pinjaman sistem perbankan, katanya.Beliau berkata banyak prosedur yang perlu dipatuhi oleh institusi kewangan atau pemiutang lain kerana untuk mengisytiharkan seseorang sebagai muflis bukan perkara mudah.“Tindakan kebankrapan merupakan jalan terakhir oleh institusi kewangan, setelah segala usaha pemulihan lain dilakukan untuk mendapatkan balik pinjaman yang telah diberi kepada peminjam,” katanya.

(Gabenor Bank Negara Malaysia, Tan Sri Nor Shamsiah Mohd Yunus)

Gabenor berkata mengikut Prinsip Layanan Adil kepada Pengguna Kewangan dan Amalan Pembiayaan yang Bertanggungjawab yang dikeluarkan oleh BNM, institusi kewangan dikehendaki memastikan peminjam yang menghadapi kesulitan dalam membayar balik pinjaman dilayan dengan adil dan diberi pertimbangan sewajarnya sebelum sebarang tindakan kebankrapan diambil.Beliau berkata bagi para peminjam yang menghadapi kesulitan untuk membuat bayaran balik pinjaman, mereka digalakkan mengambil tindakan proaktif dengan menghubungi institusi kewangan masing-masing sebelum pinjaman tersebut menjadi pinjaman tidak berbayar.Ini bagi mengelakkan petisyen kebankrapan difailkan oleh institusi kewangan, katanya.Selain itu, ia membolehkan institusi kewangan menawarkan pakej bayaran balik pinjaman yang sesuai kepada peminjam bagi membantu mereka ketika menghadapi kesulitan kewangan, katanya."BNM juga mendapati peminjam telah beransur-ansur keluar daripada program bantuan bayaran balik pinjaman."Trend bayaran balik pinjaman sistem perbankan juga mencatatkan penambahbaikan pada suku pertama 2022, di mana trend ini meningkat kepada purata 92 peratus daripada tahap bayaran balik pinjaman sebelum pandemik iaitu pada suku pertama 2020,” katanya.Nor Shamsiah berkata peminjam juga boleh mendapatkan khidmat nasihat daripada Agensi Kaunseling dan Pengurusan Kredit (AKPK) untuk dipertimbangkan di bawah Program Pengurusan Kredit.Program tersebut dapat membantu peminjam menstrukturkan semula pinjaman sedia ada dan seterusnya membolehkan peminjam untuk terus membayar balik pinjaman, katanya."Hal ini dapat mengelakkan mereka daripada tindakan undang-undang yang boleh diambil seperti kebankrapan atau lelongan harta, sekiranya peminjam gagal meneruskan bayaran balik pinjaman," katanya.Beliau berkata BNM juga bekerjasama rapat dengan rakan kongsi dan agensi lain melalui Jaringan Pendidikan Kewangan (FEN) untuk mempergiat usaha meningkatkan celik kewangan dalam kalangan individu.Gabenor turut menjelaskan bahawa selain institusi kewangan, tindakan kebankrapan turut diambil oleh pemiutang lain yang berada di luar bidang kuasa BNM, seperti syarikat pemberi kredit, pembekal dan sebagainya."Sehubungan ini, kementerian dan agensi yang terbabit dalam hal ini sedang giat berusaha untuk memastikan peminjam/penghutang mendapat layanan yang adil dan bertanggungjawab melalui penggubalan Akta Kredit Pengguna dan penubuhan Lembaga Pemantauan Kredit Pengguna di bawah Kementerian Kewangan serta penetapan standard dan garis panduan yang seragam berkaitan dengan Prinsip Layanan Adil kepada Pengguna Kewangan dan Amalan Pembiayaan yang Bertanggungjawab," katanya. -BERNAMA


COVID-19: Pharmaniaga edar ubat Paxlovid ke hospital, klinik tertentu seluruh negara

PETALING JAYA, 15 Julai- Pharmaniaga Berhad telah mengedarkan semua stok ubat anti-viral COVID-19, Paxlovid ke hospital dan klinik tertentu di seluruh negara. Pengarah Urusan Kumpulan Pharmaniaga, Datuk Zulkarnain Md Eusope berkata pihaknya ditugaskan oleh Kementerian Kesihatan untuk pengedaran bekalan Paxlovid."Telah memberi tugas dan tanggungjawab kepada Pharmaniaga untuk membuat pembekalan kepada hospital-hospital milik kerajaan dan juga klinik-klinik kerajaan yang mana apabila diarahkan kita perlu hantar, kita akan hantar. Jadi bukan stok Pharmaniaga, stok itu milik kerajaan," katanya.Beliau menyatakan demikian selepas majlis menandatangani memorandum persefahaman (MOU) dengan China's Suzhou Ronnsi Pharma Co Ltd Ronnsi, di sini hari ini.

Berhubung stok vaksin Sinovac bagi menghadapi gelombang baharu COVID-19, Zulkarnain berkata ia tersedia dan mencukupi dalam simpanan. Ini berikutan Pharmaniaga sentiasa mengambil pendekatan untuk menyediakan stok vaksin COVID-19 kerana pandemik tidak lagi berakhir.Vaksin sedia ada itu mampu bertahan hingga akhir tahun depan.


Bekalan ubat-ubatan kembali normal hujung bulan ini

PETALING JAYA, 15 Julai- Bekalan ubat-ubatan dalam pasaran akan kembali normal hujung bulan ini. Timbalan Pengarah Urusan Kumpulan Pharmaniaga, Mohamed Iqbal Abdul Rahman menyatakan permintaan tinggi terhadap produk farmaseutikal memberi kesan kepada kekurangan bekalan. "Mereka turut melakukan pembelian panik, ada yang membeli satu kotak penuh paracetamol. pengguna perlu mengelak pembelian panik, berlebihan...mereka perlu faham mengenai kesan tindakan ini," katanya.Beliau berkata demikian selepas majlis menandatangani memorandum persefahaman (MOU) dengan China's Suzhou Ronnsi Pharma Co Ltd Ronnsi, di sini hari ini.

Tambah Mohamed Iqbal bagi produk pembuatan tempatan, pihaknya perlu menunggu untuk bekalan bahan mentah.Manakala bekalan produk import mengambil masa berikutan beberapa negara lain di dunia turut terlibat dengan kekurangan bekalan ubat-ubatan.


Nilai ringgit terus susut

KUALA LUMPUR, 15 Julai- Ringgit terus menyusut nilai dan dibuka rendah sedikit berbanding dolar AS hari ini.Menurut peniaga, ia berlaku apabila lebih ramai pelabur dilihat beralih kepada mata wang yang lebih selamat berikutan prospek ekonomi global yang tidak menentu.Pada 9.05 pagi, nilai mata wang tempatan turun kepada kepada 4.4450/4485 berbanding dolar AS daripada penutupan Khamis pada 4.4435/4450.Peniaga ActivTrades Dyogenes Rodrigues Diniz berkata dolar AS mengukuh berbanding ringgit pada hari Jumaat selepas pengeluaran data indeks harga pengeluar (IHPR) yang mengukur inflasi daripada perspektif perniagaan.IHPR mencatatkan angka yang jauh lebih tinggi daripada jangkaan, menambahkan lagi kebimbangan terhadap inflasi yang berleluasa di Amerika Syarikat.Justeru, ini menyebabkan pelabur berpendapat Rizab Persekutuan AS perlu bertindak lagi untuk membendung kenaikan harga. Data tuntutan pengangguran awal juga lebih teruk daripada yang dijangkakan.“Dari sudut teknikal, USD/MYR berada pada paras tertinggi sejak permulaan pandemik. Tahap melepasi 4.4500 boleh memberi ruang kepada peningkatan selanjutnya,” katanya kepada Bernama hari ini.Mata wang ringgit diniagakan kebanyakannya lebih tinggi berbanding sekumpulan mata wang utama.Ia menambah nilai berbanding pound Britain kepada 5.2580/2621 daripada 5.2762/2780 pada Khamis, meningkat berbanding euro kepada 4.4543/4578 daripada 4.4635/4650 dan lebih tinggi berbanding dolar Singapura pada 3.1664/1694 daripada 3.1717/1732 semalam.Ringgit bagaimanapun lemah berbanding yen Jepun kepada 3.2011/2040 daripada 3.2009/2022 sebelumnya.- BERNAMA


KUALA LUMPUR, 14 Julai- Nilai ringgit terus meningkat untuk dibuka lebih tinggi sedikit berbanding dolar AS hari ini berikutan minat belian yang berterusan, walaupun terdapat prospek aliran menurun bagi mata wang sedang pesat membangun termasuk ringgit, kata peniaga.Pada 9 pagi, mata wang tempatan menambah nilai kepada 4.4350/4390 berbanding dolar AS daripada penutupan Rabu pada 4.4360/4385.Peniaga ActivTrades Dyogenes Rodrigues Diniz berkata dolar AS menunjukkan trend positif, disokong oleh pengeluaran data Indeks Harga Pengguna (CPI) yang melebihi jangkaan pada 9.1 peratus berbanding unjuran 8.8 peratus.

(Ringgit dibuka tinggi sedikit berbanding Dolar AS)

“Ini adalah peningkatan inflasi terbesar sejak November 1981, sekali gus membuka ruang untuk langkah yang lebih teruk oleh Rizab Persekutuan (Fed) Amerika Syarikat (AS) yang mungkin mempercepatkan lagi kenaikan kadar faedah AS."Sekiranya kadar faedah meningkat dengan cepat di AS, ini akan menyebabkan negara-negara lain mula menjual mata wang tempatan mereka untuk membeli lebih banyak dolar dan kemudian membeli bon kerajaan AS," katanya kepada Bernama hari ini.Sementara itu, unit tempatan diniagakan kebanyakannya lebih tinggi berbanding sekumpulan mata wang utama.Ia menambah nilai berbanding pound Britain kepada 5.2599/2647 daripada 5.2753/2783 pada hari Rabu, meningkat berbanding euro menjadi 4.4456/4497 daripada 4.4524/4549 dan mengukuh berbanding yen Jepun kepada 3.2159/2190 daripada 3.2358/2379 semalam.Bagaimanapun, ringgit menyusut nilai berbanding dolar Singapura pada 3.1781/1816 daripada 3.1559/1582 sebelumnya.- BERNAMA


Sijil MSPO kepada pekebun kecil

TAMPIN, 14 Julai - Sijil pensijilan Minyak Sawit Mampan Malaysia (MSPO) telah diberikan kepada 174,347 pekebun kecil persendirian di seluruh negara dengan keluasan 621,268.92 hektar hingga 30 Jun lalu.Timbalan Menteri Perusahaan, Perladangan dan Komoditi, Datuk Seri Dr. Wee Jeck Seng berkata seramai 232,601 orang telah memperoleh sijil MSPO dengan keluasan tanaman sawit berjumlah 673,511.57 hektar, bagi pekebun kecil tersusun bawah seliaan agensi persekutuan dan negeri.Skim Pensijilan MSPO akan memastikan industri sawit negara lebih mampan dan kompetitif sekali gus menyumbang peningkatan pendapatan pengusaha sawit dalam negara"Kestabilan itu amat penting terutama kepada pekebum kecil. Ia juga salah satu sumber pendapatan negara, jadi pekebun kecil golongan B40, kalau harga stabil jadi pendapatan mereka itu, boleh lah sara hidup yang lebih baik, jadi ini tanggungjawab kerajaan," kata Dr. Wee kepada pemberita dalam program Jelajah Agrikomoditi Keluarga Malaysia di sini.

Usaha meningkatkan prestasi industri sawit juga melibatkan pemerkasaan sektor pekebun kecil yang menyumbang lebih 30 peratus pengeluaran minyak sawit negara.Ia selari dengan keutamaan negara pengimport dan pengguna di seluruh dunia yang semakin memberi tumpuan kepada produk pertanian yang dihasilkan melalui pengeluaran mampan dan selamat untuk pemakanan.


Rampas aset anak syarikat Petronas menyifatkan ia tidak berasas

KUALA LUMPUR, 13 Julai - Petronas menyifatkan tindakan merampas aset dua anak syarikatnya sebagai tidak berasas.Firma minyak dan gas nasional itu menegaskan, akan terus mempertahan kedudukannya dari segi undang-undang dalam perkara berkenaan.

Portal berita antarabangsa, Financial Times semalam melaporkan, aset dua anak syarikatnya di Azerbaijan dirampas waris Kesultanan Sulu, yang dikatakan menuntut hampir 15 bilion dolar amerika daripada Malaysia.Petronas dalam kenyataan mengesahkan kedua-dua anak syarikat itu, Petronas Azerbaijan Shah Deniz dan Petronas South Caucasus dalam laporan tersebut telah menerima notis ‘Saisie-arret’ pada 11 Julai 2022.Petronas turut menjelaskan, anak syarikat tersebut telah melupuskan kesemua aset di Republik Azerbaijan.Hasil daripada pelupusan itu telah pun dipulangkan dengan sewajarnya


Ringgit dibuka tinggi berbanding Dolar AS hari ini

KUALA LUMPUR, 13 Julai- Ringgit meningkat semula daripada penurunan semalam untuk dibuka tinggi berbanding dolar AS hari ini berikutan harga yang lebih rendah telah mendorong sebilangan pelabur untuk kembali kepada mata wang negara pesat membangun, kata peniaga.Pada pukul 9.06 pagi, mata wang tempatan menokok berbanding unit negara maju kepada 4.4355/4400 daripada 4.4385/4405 sewaktu ditutup pada Selasa.Peniaga berkata dolar AS kembali mendapat momentumnya pada Selasa selepas senarai gaji bukan ladang Amerika Syarikat (AS) yang dipantau rapi mencapai lebih daripada jangkaan pada Jun kepada 372,000 berbanding unjuran konsensus sebanyak 268,000.Menurutnya data yang memberangsangkan itu akan memberikan sokongan lanjut untuk kenaikan 75 mata asas (bps) lagi dalam Kadar Dana Persekutuan.Menurut seorang penganalisis semalam, bagi dalam negara, Bank Negara Malaysia (BNM) dijangka menaikkan Kadar Dasar Semalaman (OPR) sekali lagi pada mesyuarat pada September sebanyak 25 bps lagi kepada 2.50%.Ringgit diniagakan bercampur-campur berbanding kumpulan mata wang utama.Ia merosot berbanding pound Britain kepada 5.2729/2783 daripada 5.2539/2562 pada Selasa dan turun berbanding euro kepada 4.4528/4573 daripada 4.4456/4476 sebelum ini.Bagaimanapun, unit tempatan meningkat berbanding dolar Singapura kepada 3.1525/1561 daripada 3.1539/1556 yang direkodkan semalam dan mengukuh berbanding yen Jepun kepada 3.2352/2390 daripada 3.2414/2431.Pasaran ditutup pada Isnin sebagai cuti ganti bagi cuti umum Aidiladha.- BERNAMA


Pendaftaran ahli baharu KSWP meningkat 57 peratus

(Tengku Datuk Seri Zafrul pada Majlis Pelancaran Kemudahan Insurans dan Takaful i-Lindung KWSP di ibu negara)

KUALA LUMPUR, 12 Julai- Pendaftaran ahli baharu Kumpulan Wang Simpanan Pekerja (KWSP) telah meningkat sebanyak 57 peratus kepada 146,000 orang pada suku pertama 2022. Menurut Menteri Kewangan Tengku Datuk Seri Zafrul Tengku Abdul Aziz, ini selaras strategi jangka panjang KWSP dalam meluaskan liputan perlindungan sosial rakyat Malaysia dalam usaha mengukuhkan ekosistem sokongan Syarikat Berkaitan Kerajaan, GLC. "Buat masa ini, walaupun terdapat pelbagai inisatif perlindungan sosial yang diperkenalkan dan sesetengahnya ada mendapat pembiayaan kerajaan,"Namun rata-rata kesedaran mengenai pentingnya perlindungan sosial, dan bersiap-siaga untuk hari tua masih terlalu rendah dalam kalangan sejumlah besar rakyat Malaysia," katanya pada Majlis Pelancaran Kemudahan Insurans dan Takaful i-Lindung KWSP di ibu negara.

(Menteri Kewangan, Tengku Datuk Seri Zafrul Tengku Abdul Aziz)

Platform i-Lindung merupakan Pelan Perlindungan Ahli dalam memudahkan pembelian produk insurans dan takaful yang merangkumi perlindungan hayat dan penyakit kritikal pada premium berpatutan daripada Akaun 2. Ahli dibawah umur 55 tahun yang mempunyai baki yang mencukupi dalam akaun 2, merupakan warganegara Malyasia dan pengguna i-Akaun layak untuk membeli produk di bawah i-lindung. Sementara itu, ketika kerajaan menanggung kos subsidi, kutipan cukai makmur dilihat membantu meringankan beban kerajaan. Katanya, terdapat dua cara dalam meningkatkan hasil kerajaan dan ia termasuk meningkatkan kadar cukai.Namun langkah itu tidak sesuai memandangkan ekonomi negara masih dalam fasa pemulihan.


Penglibatan rakyat perlu diperkasa bagi mencapai Agenda Pembangunan Mampan 2030

KUALA LUMPUR, 12 Julai- Pelaksanaan Matlamat Pembangunan Mampan (SDG) di peringkat tempatan penting dalam usaha mencapai Agenda Pembangunan Mampan menjelang 2030.Menteri di Jabatan Perdana Menteri Ekonomi Datuk Seri Mustapa Mohamed berkata, kerjasama antara Kumpulan Rentas Parti Parlimen Malaysia mengenai SDG dan Perikatan Organisasi Masyarakat Sivil untuk SDG antara usaha yang boleh dijadikan contoh terbaik.Kedua-dua entiti itu telah menggalakkan penyertaan sektor awam, swasta serta masyarakat setempat bagi melaksanakan 121 projek penyelesaian di peringkat tempatan membabitkan 30 kawasan Parlimen.

(Datuk Seri Mustapa berucap dalam acara sampingan sempena Forum Politik Peringkat Tinggi Pertubuhan Bangsa-Bangsa Bersatu (PBB) berkaitan SDG secara maya)

"Mereka telah memainkan peranan penting dalam membantu masyarakat tempatan dan pegawai di peringkat akar umbi memahami maksud SDG,"Sebagai pengesahan terhadap peranan APPGM, SDG telah memainkan peranannya dalam tempoh 3 tahun yang lalu, kerajaan juga telah meningkatkan pembiayaan secara beransur-ansur bagi setiap aktiviti," jelas Mustapa pada acara sampingan sempena Forum Politik Peringkat Tinggi Pertubuhan Bangsa-Bangsa Bersatu (PBB) berkaitan SDG secara maya.Pada acara berkenaan, Malaysia serta tiga negara Asia Tenggara iaitu Indonesia, Filipina dan Thailand turut berkongsi pencapaian dan cabaran dalam pelaksanaan SDG di peringkat tempatan masing-masing.


OPR : BNM mungkin naikkan 25 mata asas lagi pada mesyuarat akan datang - OCBC BANK

KUALA LUMPUR, 12 Julai- OCBC Bank menjangkakan sekurang-kurangnya satu lagi kenaikan Kadar Dasar Semalaman; OPR sebanyak 25 mata asas oleh Bank Negara Malaysia tahun ini.Dalam kenyataan hari ini, Ketua Ahli Ekonominya Selena Ling berpendapat bahawa bank pusat itu dijangka tidak akan berbuat demikian pada November 2022 bagi menilai keseimbangan antara risiko inflasi dan kemelesetan sebelum mengambil tindakan selanjutnya.“Melangkah ke hadapan, kami mengunjurkan BNM akan terus meningkatkan kadar tersebut. Dalam persekitaran suasana kadar faedah global yang meningkat dan tekanan inflasi domestik, terdapat kemungkinan kenaikan OPR berturut-turut berbanding kitaran kenaikan lebih panjang," katanya.BNM telah bertindak menaikkan 25 mata asas lagi OPR kepada 2.25 peratus pada mesyuarat keempat Jawatankuasa Dasar Monetari (MPC) bagi tahun ini.Beliau berkata, langkah mengetatkan dasar monetri itu akan dilaksanakan apabila ekonomi dijangka masih mencatatkan pemulihan kukuh secara umumnya biarpun momentumnya perlahan akibat faktor global.Berikutan itu, katanya, adalah sesuatu yang positif untuk melihat Malaysia memulakan tahun ini dengan lebih kukuh termasuk keluaran dalam negara kasar (KDNK) mencatat pertumbuhan lebih tinggi daripada dijangkakan iaitu 5.0 peratus.Namun, beliau berkata, cabaran yang mungkin dihadapi akibat kemelesetan ekonomi negara-negara utama dijangka menimbulkan cabaran lebih besar terhadap ekonomi Malaysia.“Bagaimanapun, kita masih bernasib baik (kerana mampu) mencatat pemulihan dalam permintaan domestik dan komponen eksport yang tidak boleh diabaikan kerana kesannya terhadap ekonomi keseluruhannya terutama menerusi pemulihan aspek pekerjaan,” katanya.Sehubungan itu, Ling berkata biarpun unjuran OCBC bagi pertumbuhan KDNK tahun penuh akan meningkat akibat kenaikan lebih tinggi di luar jangkaan pada suku pertama, tinjauan bagi tempoh berbaki tahun ini adalah tidak menggalakkan.“Secara keseluruhannya, kami kini menjangkakan pertumbuhan bagi tahun penuh 2022 adalah pada 5.7 peratus berbanding 5.4 peratus sebelum ini.“Di samping itu, sekiranya pertumbuhan ke destinasi eksport utama seperti China dan Amerika Syarikat mula susut, pertumbuhan Malaysia juga mungkin terjejas biarpun kadarnya masih memuaskan,” katanya.

(Ketua Ahli Ekonomi OCBC Bank, Selena Ling)


Kedai khas jual barangan bersubsidi kepada golongan sasar wajar diperkenal semula

KUALA LUMPUR, 11 Julai- Kedai khas untuk pembelian barangan keperluan bersubsidi bagi golongan sasar wajar diperkenalkan semula.Ketua Pegawai Eksekutif, Yayasan Pembangunan Dasar dan Hal Ehwal Ekonomi Malaysia (PEACE), Dr. Zokhri Idris berkata, inisiatif berkenaan boleh dipertimbangkan kerajaan bagi menangani isu kekurangan bekalan dan ketirisan dalam pasaran."Wujudkan 'Kedai Rakyat Malaysia' atau 'Kedai Keluarga Malaysia' sebagai contoh kerana kedai ini adalah hanya untuk bekalkan barangan buat golongan dikenal pasti. Maka di sinilah kerajaan berfungsi untuk kurangkan bebanan dan himpitan rakyat tatkala inflasi ini adalah fenomena global, masih ada ruang untuk kita kurangkan beban atau implikasinya kepada rakyat," katanya dalam program Biz Malaysia di Angkasapuri.

(Dr. Zokhri Idris, Ketua Pegawai Eksekutif PEACE)

Tambah beliau, bagi mengurangkan tekanan inflasi terhadap golongan rentan, mekanisme subsidi bersasar harus dilaksana dengan lebih berkesan menerusi penggunaan aplikasi seperti MySejahtera."Dengan membangunkan aplikasi sepertinya, kerajaan boleh menyemak data dan memantau rekod penerimaan atau penyaluran barang bersubsidi secara telus sekaligus mengurangkan penyelewengan," katanya lagi.


Industri penerbangan negara di trajektori pemulihan tepat tahun ini

KUALA LUMPUR, 10 Julai - Industri penerbangan negara berada pada trajektori pemulihan tepat tahun ini berdasarkan trafik penumpang bagi suku pertama 2022.Sejumlah 8.7 juta penumpang direkodkan pada tempoh berkenaan, tertinggi sejak pandemik COVID-19 melanda negara.Menurut laporan 'Waypoint' terkini Suruhanjaya Penerbangan Malaysia (MAVCOM) daripada jumlah tersebut 88.8% merupakan penumpang domestik.Pada tempoh sama, jumlah kargo dalam kiraan muatan tan per kilometer meningkat 5.9% bersamaan RM5.1 bilion didorong pengoperasian semula penerbangan antarabangsa selain aktiviti logistik.

Sehubungan itu, MAVCOM mengekalkan unjuran trafik udara untuk segmen penumpang dan kargo tahun ini. Trafik penumpang diunjur pada sekitar 32.6 juta hingga 49 juta orang, manakala trafik kargo diunjur berkembang antara 3.9% ke 6.7% tahun ke tahun bersamaan 21 ke 22 bilion tan muatan.Dalam pada itu, harga tiket kelas ekonomi dosmetik sekitar ASEAN, Australia dan China kekal rendah manakala harga tiket kelas ekonomi antarabangsa telah naik ke paras sebelum pandemik. Ia didorong peningkatan kos operasi dan polisi kawalan sempadan yang berbeza-beza mengikut negara.


Ringgit dijangka terus diniaga dalam jajaran kecil minggu hadapan.

KUALA LUMPUR, 10 Julai- Ringgit dijangka terus diniagakan dalam jajaran kecil sekitar RM4.42 berbanding dolar Amerika Syarikat (AS) minggu hadapan.Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata, ia berikutan sentimen pasaran yang bercampur-campur."Pasaran akan turut memberi tumpuan kepada data Indeks Harga Pengguna (IHP) bagi Jun 2022.Berdasarkan anggaran awal, (IHP) Jun dijangka meningkat kepada 8.7 peratus daripada 8.6 peratus pada Mei 2022," katanya.

(Dr Mohd Afzanizam Abdul Rashid, Ketua Ahli Ekonomi Bank Islam Malaysia Bhd)

Angka rasmi bagi IHP yang digunakan untuk mengukur kadar inflasi akan diumumkan 13 Julai ini.Bagi minggu baru berakhir, ringgit diniagakan kebanyakannya rendah berbanding dolar AS berikutan kelemahan sentimen akibat pengukuhan mata wang negara maju itu.Unit tempatan tersebut bagaimanapun diniagakan mengukuh berbanding mata wang utama lain kecuali bagi yen Jepun.


UNIpreneur 2.0 inisiatif Bank Rakyat perkasa usahawan siswa

KUALA LUMPUR, 10 Julai- Bank Rakyat bakal melancarkan Bank Rakyat UNIpreneur 2.0 dalam masa terdekat bagi memperkasa usahawan dalam kalangan mahasiswa.Pengerusinya, Datuk Abd Rani Lebai Jaafar dalam kenyataan berkata, langkah itu juga sejajar inisiatif Kementerian Pembangunan Usahawan dan Koperasi (KUSKOP) dalam membangunkan ‘Keluarga Usahawan’."Menerusi program berkenaan, usahawan siswa yang layak akan diberi suntikan dana berjumlah RM2,000 dan bimbingan untuk menjalankan perniagaan," katanya.Sementara itu Datuk Abd Rani menjelaskan, Bank Rakyat dan Universiti Sains Malaysia (USM) memperkukuh kerjasama membangunkan komuniti universiti dan masyarakat mampan bagi memenuhi keperluan pendidikan ‘Keluarga Malaysia’.

Ia dilaksana menerusi perkongsian ilmu dan kemahiran, penawaran produk dan perkhidmatan serta pendekatan konsep perniagaan kepada warga USM.Usaha itu seiring aspirasi Pelan Strategik Bank Rakyat 2025 untuk menjadi bank pilihan majoriti institusi pengajian tinggi di negara ini.


LHDN umum pindaan pengoperasian potongan cukai dua peratus

KUALA LUMPUR, 9 Julai - Lembaga Hasil Dalam Negeri (LHDN) mengumumkan beberapa pindaan pengoperasian potongan cukai dua peratus oleh syarikat pembayar kepada ejen, pengedar atau pengagih (EPP)LHDN menerusi kenyataan menjelaskan, berkuatkuasa bulan ini, syarikat pembayar perlu membuat potongan kepada EPP secara terkumpul setiap bulan.Amaun tersebut perlu diremitkan kepada Ketua Pengarah Hasil Dalam Negeri selewat-lewatnya pada hari terakhir bulan berikutnya.

Syarikat pembayar juga dikehendaki mengemukakan Borang C-P-1-0-7-D dan lampirannya menerusi emel mengikut pusat bayaran sebelum pembayaran dibuat.Kedua-dua borang itu boleh diakses dan dimuat turun dari Portal Rasmi HASiL.Pertanyaan lanjut, hubungi Hasil Care Line atau ajukan kepada HASiL Live Chat.


GBS diunjur berkembang 6.2 peratus, potensi nilai pasaran cecah AS$6.7 bilion menjelang 2025

PETALING JAYA, 9 Julai- Industri perkhidmatan perniagaan global (GBS) negara diunjur berkembang 6.2 peratus dengan potensi nilai pasaran mencecah AS$6.7 bilion menjelang 2025.Pengerusi GBS Malaysia, Anthony Raja Devadoss optimis, jumlah itu mampu dicapai berdasarkan kelebihan negara dalam aspek infrastruktur, bakat berkemahiran tinggi dan dasar mesra perniagaan.Jelasnya, empat tonggak utama yang akan memacu pertumbuhan industri seterusnya meliputi transformasi digital, automasi, perkhidmatan berasaskan awan serta data dan analitik."Kalau anda lihat trend dua tahun kebelakangan ini, ketika pasaran terkesan, industri GBS sebaliknya menunjukkan pertumbuhan. Jadi menuju fasa peralihan ke endemik ini, unjuran pertumbuhan akan terus meningkat dan kami yakin sasaran itu mampu dicapai, malah mungkin lebih tinggi berdasarkan permintaan yang ditunjukkan," katanya selepas pelancaran Laporan Strategi GBS Malaysia 2022-2027.

(Anthony Raja Devadoss, Pengerusi GBS Malaysia)

Sementara itu, Ketua Pegawai Eksekutif Perbadanan Ekonomi Digital Malaysia MDEC, Mahadhir Aziz berkata, agensi itu berhasrat untuk mempercepat pertumbuhan industri berkenaan bagi mengukuhkan kedudukan negara sebagai hab GBS serantau dan global."Ada beberapa perkara yang kalau perhati dalam laporan mengenai dasar, kolaborasi antara sektor swasta dan awam, itu antara kekuatan kita tapi perlu memperkukuhkan lagi aspek itu," katanya.


Perdagangan Borong, Runcit Malaysia catat jualan tertinggi sejak 2013

KUALA LUMPUR, 8 Julai- Jualan Perdagangan Borong dan Runcit Malaysia bagi tahun ke tahun pada Mei naik 19.9% bersamaan RM129.8 bilion.Catatan angka tertinggi sejak 2013 itu sekali gus mengekalkan momentum positif sejak Mac lalu.Prestasi bulan tersebut disumbang subsektor Perdagangan Runcit yang meningkat 29.9% kepada RM56.3 bilion.Perdagangan borong juga naik 11.7% kepada RM59.6 bilion.Ketua Perangkawan, Datuk Seri Dr Mohd Uzir Mahidin dalam kenyataan memaklumkan peningkatan keseluruhan didorong penarikan semula sekatan pergerakan ketika sambutan perayaan Aidilfitri.

Sementara itu, Indeks Pengeluaran Perindustrian (IPP) Malaysia meningkat 4.1% pada Mei 2022 berbanding tempoh sama tahun sebelumnya.Prestasi disumbang sektor pembuatan dan elektrik, dengan masing-masing merekodkan peningkatan 6.9% dan 2.8%.Sektor perlombongan bagaimanapun susut 4.9%.


Langkawi, Kota Bharu dan Kuching dipilih laksanakan insiatif GCAPs

LANGKAWI, 8 Julai - Pelan Tindakan Bandaraya Hijau (G-CAP) merupakan inisiatif untuk mengarusperdanakan pembangunan bandar mampan di seluruh bandar negara peserta dan merentasi koridor ekonomi lebih luas. Menerusi Rancangan Malaysia Ke-12 (RMKe-12), tiga bandar terpilih bagi menjayakan G-CAP.  Tahun ini Langkawi, Kota Bharu, dan Kuching dipilih bagi melaksanakan insiatif GCAPs.  Sebelum ini ia dilaksanakan di Bandaraya Melaka pada tahun 2014, diikuti Kota Kinabalu pada 2019.

Menurut Menteri Di Jabatan Perdana Menteri (Ekonomi), Datuk Seri Mustapa Mohamed, dua lagi inisiatif adalah memperkasa tunjang institusi IMT-GT, iaitu Majlis Perniagaan Bersama (JBC); selain memperkukuh perkongsian yang telah lama terjalin dengan Sekretariat ASEAN dan Bank Pembangunan Asia (ADB). "Jadi Langkawi kita sedia maklum satu destinasi pelancongan yang unggul di negara kita, untuk pastikan Langkawi terus berjaya adalah penting melindungi alam sekitar pertahankan hutan bakau," kata beliau dalam sidang media sempena Majlis Kick-Off Pelan Tindakan Bandar Hijau (Gcap) Di Bawah Kerjasama Subserantau IMT-GT dan BIMP-EAGA, di sini, hari ini.  Pelan Tindakan Bandar Hijau dengan tema 'Membina Kembali Lebih Baik' mengumpulkan 200 delegasi daripada pihak berkuasa dan agensi tempatan dan antarabangsa untuk bertukar-tukar idea dan pengalaman kearah Malaysia yang makmur, inklusif dan mampan.


MIFB dijangka jana AS$250 juta nilai tawaran perdagangan

KUALA LUMPUR, 8 Julai- Sejumlah AS$250 juta nilai tawaran perdagangan mampu dijana Pameran Perdagangan Makanan dan Minuman Antarabangsa Malaysia (MIFB) 2022.Berlangsung selama tiga hari, pameran tersebut menampilkan penyelesaian, teknologi dan perbincangan mengenai rantaian bekalan makanan global.Pengarah Acara, Henri Tan berkata, ia termasuk kekurangan tenaga kerja dalam pengeluaran dan perkhidmatan, gangguan logistik global serta kenaikan kos pengangkutan."Kami percaya sumber produk perlu dikembangkan.Jika hanya bergantung pada satu sumber sahaja, kita akan berdepan kesukaran, sebab itu kita perlu pelbagaikan sumber dari negara dan wilayah berbeza," katanya.

Bertemakan 'Masa Depan Perniagaan Makanan', MIFB katanya telah memainkan peranan penting dalam membentuk masa depan industri makanan dan pertanian di rantau ini selama lebih 20 tahun.Disertai lebih 200 pempamer dari 22 negara, lebih 10,000 pengunjung dijangka hadir ke pameran yang berakhir hari ini.


Malaysia,Turkiye segerakan rundingan perluasan MTFTA

(Menteri Kanan MITI, Datuk Seri Mohamed Azmin Ali (kanan) dan Menteri Perdagangan Turkiye, Mehmet Mus di Istanbul kelmarin/MITI)

KUALA LUMPUR, 8 Julai- Malaysia dan Turkiye komited untuk menyegerakan penyelesaian rundingan bagi perluasan Perjanjian Perdagangan Bebas Malaysia-Turkiye (MTFTA)Kementerian Perdagangan Antarabangsa Dan Industri (MITI) dalam satu kenyataan berkata, perkara itu adalah antara fokus utama mesyuarat dua hala antara Menteri Kanan MITI, Datuk Seri Mohamed Azmin Ali dan Menteri Perdagangan Turkiye, Mehmet Mus di Istanbul kelmarin."Perluasan itu membolehkan Malaysia dan Turkiye menikmati dan mengoptimumkan imbangan perdagangan masing-masing, menurut kenyataan itu.MITI berkata, Malaysia turut menawarkan Turkiye peluang menjadikan negara sebagai hab untuk mengakses pasaran lebih besar, menerusi keanggotaan negara dalam Perkongsian Ekonomi Komprehensif Serantau (RCEP).

(Mesyuarat dua hala antara Menteri Kanan MITI, Datuk Seri Mohamed Azmin Ali dan Menteri Perdagangan Turkiye, Mehmet Mus di Istanbul kelmarin/MITI)

"Bagi memperkukuh hubungan dagangan, Malaysia melalui Perbadanan Pembangunan Perdagangan Luar Malaysia; MATRADE akan memulakan kerjasama teknikal dan pembinaan kapasiti dengan pihak berkuasa berkaitan perdagangan di Turkiye," menurut kenyatan itu.MITI berkata, MTFTA yang ditambahbaik akan turut memudahkan perkhidmatan dan pergerakan kumpulan profesional dan pekerja mahir di pasaran Turkiye dan Malaysia.


KUALA LUMPUR, 8 Julai- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM62.59 bilion dalam sistem konvensional dan RM36.73 bilion dalam dana Islam.Hari ini, bank pusat akan mengendalikan empat tender pasaran wang konvensional yang terdiri daripada tiga tender RM2 bilion selama tujuhi, 14 dan 31 hari serta tender RM1 bilion untuk jangka masa 62 hari.BNM juga akan menjalankan tiga tender Qard, terdiri daripada tender RM1.5 bilion untuk tujuh hari dan dua tender bernilai RM1.2 bilion, masing-masing bertempoh 14 dan 21 hari .

Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menawarkan sehingga RM54.6 bilion untuk tender semalaman konvensional dan RM31.8 bilion bagi tender semalaman Murabahah. -BERNAMA


Ringgit dibuka tinggi berbanding dolar AS

KUALA LUMPUR, 8 Julai- Nilai ringgit meningkat pagi ini berbanding dolar AS selepas penurunan empat hari berturut-turut, dirangsang oleh prestasi pasaran ekuiti yang lebih baik.Pada jam 9 pagi, mata wang tempatan menambah nilai kepada 4.4225/4260 berbanding dolar AS daripada 4.4270/4285 pada penutupan pada Khamis.Ketua Ekonomi Bank Islam Malaysia Bhd Dr Mohd Afzanizam Abdul Rashid berkata Indeks dolar AS (DXY) yang terus mengukuh kepada 107.13 mata semalam berikutan kenyataan Rizab Persekutuan (Fed) Amerika Syarikat (AS)  yang cenderung untuk menaikkan kadar faedah, 'berehat seketika' dan mencatatkan 107.0 mata pada sesi Jumaat (untuk Asia).Menurut laporan berita, pegawai Fed Christopher Waller dan James Bullard bersetuju bahawa kenaikan 75 mata asas pasti akan berlaku pada mesyuarat Jawatankuasa Pasaran Terbuka Persekutuan (FOMC) akan datang dan ini telah membantu menyokong dolar AS.Bagaimanapun, Penyata Gaji Bukan Ladang (NFP) AS yang akan dikeluarkan lewat malam ini dijangka menunjukkan beberapa tanda kelembapan, susut kepada 268,000 pada bulan Jun daripada 390,000 pada bulan Mei (berdasarkan anggaran konsensus).“Namun begitu, dolar AS mungkin terus berkisar sekitar RM4.42 berbanding ringgit kerana permintaan untuk dolar AS akan kekal tinggi,” katanya kepada Bernama.

Sementara itu, ringgit didagangkan rendah berbanding sekumpulan mata wang utama, kecuali euro.Mata wang tempatan menyusut nilai berbanding pound Britain kepada 5.3265/3307 daripada penutupan Khamis iaitu 5.3115/3133, lebih rendah berbanding dolar Singapura kepada 3.1621/1650 daripada 3.1601/1616 sebelumnya dan lemah berbanding yen Jepun kepada 3.2557/2587 daripada 3.2537/2551 semalam.Bagaimanapun, ringgit mengukuh berbanding euro kepada 4.5048/5083 daripada 4.5186/5197 pada Khamis. -BERNAMA


Kadar pengangguran negara menurun - Zafrul

KUALA LUMPUR, 7 Julai- Lebih 150,000 penganggur telah mendapat pekerjaan melalui inisiatif Jamin Kerja Keluarga Malaysia sehingga Jun 2022.Menteri Kewangan, Tengku Datuk Seri Zafrul Tengku Abdul Aziz menyatakan kadar pengangguran negara yang menurun kepada 3.9% pada April 2022 berbanding 5.3% pada Mei 2020 menjadi kayu ukur kepada kejayaan inisiatif Jamin Kerja. "Sasaran kerajaan untuk kadar pengangguran Malaysia pada tahun ini adalah 4% tetapi sekarang alhamdullilah, dah pun turun kepada 3.9%. Ini bermakna inisiatif yang diperkenalkan kerajaan telah menunjukkan impaknya," kata Tengku Datuk Seri Zafrul semasa membentangkan Laporan Kewangan Rakyat secara maya, hari ini. Kerajaan melalui inisiatif Jamin Kerja dalam Bajet 2022 menyediakan 600,000 peluang pekerjaan dengan jumlah peruntukan RM4.8 bilion.


Kadar pengangguran catat penurunan

KUALA LUMPUR, 7 Julai- Kadar pengangguran di Malaysia terus berkurang kepada 637,700 orang yang merekodkan 3.9 peratus pada Mei lalu. Pada tempoh itu, pemulihan pasaran buruh terus stabil seiring dengan pengoperasian penuh kesemua aktiviti ekonomi.Melalui kenyataan, Ketua Perangkawan, Datuk Seri Dr Mohd Uzir Mahidin menyatakan aktiviti ekonomi yang menggalakkan mendorong lebih banyak permintaan terhadap barang dan perkhidmatan.

(Ketua Perangkawan, Datuk Seri Dr Mohd Uzir Mahidin)

"Pasaran buruh juga dilihat semakin berkembang susulan lebih banyak permintaan dan penawaran buruh berlaku dalam pasaran bagi menampung keperluan aktiviti ekonomi yang semakin meningkat.

Justeru, kedudukan tenaga buruh pada bulan itu kekal kukuh dengan mencatatkan peningkatan bulan ke bulan dalam bilangan tenaga buruh iaitu sebanyak 0.2 peratus kepada 16.54 juta orang."Oleh itu, kadar penyertaan tenaga buruh pada Mei 2022 meningkat sedikit kepada 69.5 peratus. Situasi ini didorong oleh pertumbuhan guna tenaga yang stabil manakala pengangguran terus menurun," katanya dalam kenyatan.


Bursa Malaysia bercampur-campur pada sesi tengah hari, indeks komposit naik 0.16 peratus

KUALA LUMPUR, 7 Julai- Bursa Malaysia mengakhiri sesi dagangan pagi bercampur-campur dengan indeks penanda aras meningkat sedikit sebanyak 0.16 peratus berikutan minat belian yang ketara dalam saham berkaitan perladangan.Pada 12.30 tengah hari, FTSE Bursa Malaysia KLCI (FBM KLCI) menokok 2.22 mata kepada 1,423.07 daripada 1,420.85 penutup Rabu.Indeks penanda aras yang dibuka 0.19 mata lebih tinggi pada 1,421.0, bergerak antara 1,420.27 dan 1,425.85 sepanjang sesi.Pergerakan harga di pasaran secara keseluruhan menyaksikan kaunter rugi mengatasi kaunter untung 421 berbalas 257, manakala 380 kaunter tidak berubah, 1,166 tidak diniagakan dan tujuh yang lain digantung.Jumlah dagangan adalah sebanyak 1.10 bilion unit bernilai RM638.56 juta.Menurut Malacca Securities, bursa tempatan dijangka menyaksikan kegiatan memburu saham berharga murah selepas Wall Street mempamerkan peningkatan sederhana, namun, kenaikan harga mungkin terhad di tengah-tengah kejatuhan harga komoditi.“Justeru, pelabur mungkin mengelak daripada sektor berkaitan komoditi, terutamanya produk perindustrian, tenaga dan perladangan, dan beralih ke kaunter berkaitan perbankan, pengguna dan makanan."Selain itu, sektor teknologi mungkin melihat minat belian selepas Nasdaq menunjukkan pemulihan," katanya dalam nota hari ini.

Dalam kalangan saham wajaran tinggi, Sime Darby Plantation melonjak 24 sen kepada RM4.07, Kuala Lumpur Kepong meningkat 62 sen kepada RM20.64, PPB Group mengukuh 46 sen kepada RM15.74 dan Top Glove naik enam sen kepada RM1.Public Bank dan CIMB tidak berubah, masing-masing pada RM4.39 dan RM5.10, manakala Maybank susut dua sen kepada RM8.60, Petronas Chemicals turun 27 sen kepada RM8.38, IHH Healthcare lemah empat sen kepada RM6.34 dan TNB berkurangan sebanyak satu sen kepada RM7.93Bagi saham aktif, TA Win menokok setengah sen menjadi 8.5 sen, Widad tidak berubah pada 36.5 sen, Seng Fong yang mula disenaraikan di Papan Utama hari ini turun 5.5 sen kepada 69.5 sen dan Jade Marvel susut 8.5 sen kepada 83 sen.Di papan indeks, Indeks FBM Emas mengembang 3.36 mata menjadi 10,107.91, Indeks FBM Emas Syariah menambah 11.16 mata kepada 10,159.87, FBM 70 turun 28.26 mata menjadi 12,145.01 dan Indeks FBM ACE susut 17.39 mata kepada 4,609.33 manakala Indeks FBMT 100 menokok 6.45 mata kepada 9,868.89.   Mengikut sektor, Indeks Perkhidmatan Kewangan susut 18.80 mata kepada 16,046.96, Indeks Produk dan Perkhidmatan Perindustrian pula 2.91 mata lebih rendah pada 172.57 tetapi Indeks Perladangan melonjak 120.67 mata kepada 6,592.46.- BERNAMA


Nilai ringgit terus susut berbanding dolar AS, Tinggi berbanding mata wang utama lain

KUALA LUMPUR, 7 Julai- Ringgit menyusut nilai berbanding dolar AS pagi ini apabila dolar AS terus mengukuh dengan para peniaga masih mencerna minit mesyuarat terkini Rizab Persekutuan pada Rabu.Dolar AS melonjak berbanding mata wang pasaran maju dan sedang pesat membangun semalaman, dengan permintaan meningkat disebabkan kebimbangan kemelesetan global, kata penganalisis.Pada jam 9 pagi, mata wang tempatan susut kepada 4.4240/4265 berbanding dolar AS daripada 4.4225/4260 pada penutupan semalam.Peniaga ActivTrades Dyogenes Rodrigues Diniz berkata dolar AS terus mengukuh berbanding ringgit hari ini, menguji paras tertinggi sejak Mac 2020.Memandangkan Fed terus mengetatkan langkahnya untuk membendung inflasi, dolar AS dijangka terus meningkat berbanding mata wang lain.“Dolar AS pada masa ini berada dalam zon rintangan penting berbanding ringgit, penerusan pergerakan kenaikan yang rancak memerlukan penembusan yang kukuh untuk melepasi 4.4500 manakala senario penurunan alternatif akan menyaksikan harga ditutup di bawah paras 4.4150.“Ini akan memberi ruang kepada pergerakan menurun yang boleh membawa dolar ke paras 4.3650 dan 4.3400. Bagaimanapun, senario penurunan nampaknya berkemungkinan tidak berlaku pada masa ini memandangkan data makroekonomi AS dan ketidaktentuan yang semakin meningkat akibat perang Rusia dengan Ukraine,” katanya kepada Bernama.

Sementara itu, ringgit diniagakan lebih tinggi berbanding sekumpulan mata wang utama.Mata wang tempatan telah meningkat nilai berbanding pound Britiain pada 5.2752/2782 daripada penutupan Rabu pada 5.2800/2842 dan lebih tinggi berbanding euro kepada 4.5063/5088 daripada 4.5220/5256 semalam.Ringgit turut meningkat berbanding dolar Singapura kepada 3.1501/1521 daripada 3.1504/1531 dan mengukuh berbanding yen Jepun kepada 3.2585/2605 daripada 3.2682/2710 pada hari Rabu.- BERNAMA


Kadar jangka pendek kekal stabil dengan operasi BNM

KUALA LUMPUR, 7 Julai- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM68.31 bilion dalam sistem konvensional dan RM40.03 bilion dalam dana Islam.Hari ini, bank pusat akan mengendalikan lima tender pasaran wang konvensional yang terdiri daripada empat tender RM2 bilion selama tujuh, 14, 21 dan 32 hari; dan tender RM1 bilion selama 62 hari serta tender repo berbalik RM1.05 bilion untuk jangka masa 32 hari.

BNM juga akan melaksanakan tiga tender Qard, yang terdiri daripada tender RM2.4 bilion bertempoh tujuh hari, tender RM1.4 bilion selama 14 hari dan tender RM2.2 bilion untuk 21 hari serta Program Murabahah Komoditi (CMP) RM200 juta selama 32 hari.Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menjalankan sehingga RM59.4 bilion untuk tender semalaman konvensional dan RM32.8 bilion bagi tender semalaman Murabahah.- BERNAMA


PERODUA optimis lebih 200,000 unit tempahan menjelang Mac 2023

RAWANG, 7 Julai- Pengeluar kereta nasional, PERODUA optimis tempahan tertunggak melebihi 200,000 unit kenderaan akan didaftarkan menjelang 31 Mac tahun depan. Presiden dan Ketua Pegawai Eksekutif PERODUA, Datuk Zainal Abidin Ahmad menyatakan, pihaknya menyaksikan tempahan harian kenderaan melonjak terutamanya pada 30 Jun 2022. Ini berikutan orang ramai telah memanfaatkan insentif pengecualian cukai jualan dan perkhidmatan (SST) yang berakhir 30 Jun tahun ini. "Kalau saya nak cakap nombor tu alhamdulilah, 30 Jun tempahan sebanyak 21,500,satu nombor yang tidak pernah dibayangkan untuk semua modal. Saya tak boleh nak maklumkan dahulu tapi yang 'pending' lebih 200,000unit ini adalah satu nombor yang kita pun tak jangka,"katanya dalam Majlis Perjumpaan bersama Media di Rawang.

(Presiden dan Ketua Pegawai Eksekutif PERODUA, Datuk Zainal Abidin Ahmad)

Tambahnya, PERODUA sedang mengambil langkah proaktif untuk menyelesaikan isu-isu berkaitan kekurangan tenaga kerja dan alat ganti.Industri automotif itu mengekalkan sasaran jualan keseluruhan tahun ini sebanyak 247,800 unit kenderaan.


PROTON sasar 180,000 unit pengeluaran enjin 1.5 Liter TGDi

TANJUNG MALIM, 5 Julai - PROTON menyasarkan kapasiti tahunan bagi pengeluaran enjin 1.5 Liter TGDi akan mencecah 180,000 unit, dalam tempoh dua hingga tiga tahun lagi.Menurut Timbalan Ketua Pegawai Eksekutif PROTON, Roslan Abdullah enjin tersebut dihasilkan di kilang pemasangan baharu berteknologi tinggi di sini.Sejak beroperasi pada April lalu, kemudahan pemasangan telah menghasilkan lebih 2,000 enjin untuk model terkini X70.Barisan pemasangan meliputi kawasan seluas 18,000 meter persegi itu akan turut menghasilkan enjin bagi model lain pada masa akan datang selain mengeksportnya ke pasaran luar.

(Roslan bercakap kepada media selepas sesi lawatan ke kilang PROTON di sini)

"Sasaran kita bukan sahaja untuk Malaysia. Untuk pasaran eksport. Buat masa sekarang pun kita memacu juga pasaran eksport kepada Pakistan, ada juga kepada pasaran Kenya contohnya, South Afrika. Negara ini kita fokus buat masa ini. Ada juga negara lain masih lagi dalam peringkat perbincangan," kata Roslan di sini.Sementara itu katanya, pengeluar kereta nasional itu komited menyelesaikan tunggakan tempahan kenderaan dalam tempoh lima hingga enam bulan akan datang.


Kadar Dasar Semalaman (OPR) dinaikkan kepada 2.25% - BNM

KUALA LUMPUR, 6 Julai- Bank Negara Malaysia (BNM) telah menaikkan Kadar Dasar Semalaman (OPR) sebanyak 25 mata asas kepada 2.25% semasa mesyuarat Jawatankuasa Dasar Monetari (MPC) keempatnya tahun ini."Kadar tertinggi dan terendah koridor bagi OPR turut dinaikkan masing-masing kepada 2.50% dan 2.00%," kata BNM dalam Pernyataan Dasar Monetari hari ini.Berikutan prospek pertumbuhan ekonomi Malaysia yang positif, MPC mengambil keputusan untuk membuat pelarasan selanjutnya terhadap tahap akomodasi monetari.Keputusan ini konsisten dengan pandangan MPC bahawa keadaan yang pertama kali berlaku ini sehingga memerlukan penetapan kadar OPR terendah yang pernah dicatatkan, kini semakin reda. Pada kadar OPR semasa, pendirian dasar monetari kekal akomodatif dan menyokong pertumbuhan ekonomi."MPC akan terus menilai keadaan yang berubah-ubah dan kesannya terhadap prospek keseluruhan inflasi dan pertumbuhan dalam negeri," tambah kenyataan itu.Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil.


ECERDC mahu tarik pelaburan daripada firma terkemuka Korea Selatan

KUALA LUMPUR, 5 Julai - Majlis Pembangunan Wilayah Ekonomi Pantai Timur (ECERDC) berhasrat menarik pelaburan bernilai RM5 bilion daripada firma terkemuka Korea Selatan.Pelaburan terarah kepada firma yang terlibat dalam sektor petromikimia, bahan kimia khusus dan termaju yang turut membabitkan potensi pembinaan kilang baharu di Terengganu.Sebagai usaha menarik pelaburan berkenaan, ECERDC bersama Kerajaan Negeri Terengganu dan Lembaga Pembangunan Pelaburan Malaysia (MIDA) mengadakan misi pelaburan ke Korea Selatan dari 25 Jun hingga 2 Julai lalu.

Delegasi turut mengadakan pertemuan bersama wakil sub sektor berpotensi lain, yang menunjukkan minat melabur dalam bidang bioteknologi, tenaga boleh diperbaharui dan perkhidmatan ICT.Korea Selatan merupakan antara rakan dagang terbesar Malaysia dengan nilai perdagangan berjumlah RM79.78 bilion pada tahun 2020.


BNM dijangka naikkan OPR lagi

KUALA LUMPUR, 4 Julai- Bank Negara Malaysia (BNM) dijangka menaikkan Kadar Dasar Semalaman (OPR) sebanyak 25 mata asas (bps) kepada 2.25% pada Mesyuarat Dasar Monetari (MPC) keempatnya pada minggu ini, kata Moody’s Analytics.Mesyuarat MPC dua hari BNM dijadualkan bermula esok.Sementara itu, MIDF Research berkata BNM akan "mempertimbangkan untuk satu lagi kenaikan kadar sebanyak 25 mata asas" berikutan peningkatan berterusan dalam inflasi teras, sekali gus mencerminkan permintaan dalam negeri yang kukuh.“Selain itu, momentum positif dalam jualan perdagangan pengedaran, penurunan kadar pengangguran kepada tahap rendah baharu pandemik iaitu 3.9% pada 22 April 2022 serta kadar pengembangan dua angka perdagangan luar memberikan tanda-tanda positif terhadap pemulihan kukuh ekonomi,” katanya dalam satu nota penyelidikan.

Pada mesyuarat MPC ketiga yang diadakan pada bulan Mei, bank pusat itu telah menaikkan OPR sebanyak 25 mata asas kepada 2.00%. Kadar siling dan lantai bagi koridor OPR juga masing-masing meningkat kepada 2.25% dan 1.75%.Ia berkata pembukaan semula ekonomi global yang berterusan dan peningkatan dalam keadaan pasaran buruh terus menyokong pemulihan aktiviti ekonomi.- BERNAMA


Sime Darby jual syarikat-syarikat pelabuhan Weifang pada RM1.27 bilion

KUALA LUMPUR, 4 Julai- Sime Darby Bhd menamatkan perniagaan pelabuhan bukan teras dengan menjual keseluruhan kepentingan ekuiti dalam syarikat-syarikat Pelabuhan Weifang pada 1.92 bilion yuan (kira-kira RM1.27 bilion).Anak syarikat milik penuh tidak langsung kumpulan, Sime Darby Overseas (HK) Ltd (SDOHK) telah menandatangani perjanjian untuk menjual kepentingannya dalam lapan entiti kepada SPG Bohaiwan Port Group Co Ltd, yang merupakan sebahagian daripada Shandong Port Group Co.Shandong Port Group Co merupakan syarikat yang ditubuhkan oleh kerajaan wilayah Shandong untuk menyatukan aset pelabuhan di wilayah tersebut.Syarikat-syarikat yang dijual itu menyediakan pelbagai perkhidmatan pelabuhan seperti memuatkan dan memunggah kontena, pukal kering, pukal berasingan, kargo am dan cecair serta perkhidmatan penyimpanan untuk pelanggan pelabuhan.Dalam satu kenyataan, Sime Darby menjelaskan selain pertimbangan penjualan, SDOHK akan menerima jumlah indikatif 541 juta yuan (kira-kira RM357 juta) sebagai pembayaran balik pinjaman pemegang saham.“Hasil penjualan syarikat-syarikat Pelabuhan Weifang oleh Sime Darby akan digunakan untuk pelaburan masa depan perniagaan teras kumpulan dalam sektor perindustrian dan automotif di samping sebagai perbelanjaan modal dan/atau pembayaran balik pinjaman jangka pendek,” menurutnya.Dalam beberapa tahun kebelakangan ini, Sime Darby secara beransur-ansur menjual aset yang telah dikenal pasti sebagai bukan teras, sebagai sebahagian daripada usaha kumpulan menyelaraskan portfolio dan menggunakan semula modal bagi menyokong pertumbuhan perniagaan teras dalam bidang perindustrian dan automotif.Ia menambah, penjualan ini termasuk penjualan perniagaan pengurusan air di Weifang serta kepentingan dalam Tesco Malaysia, Eastern & Oriental Bhd dan tiga pelabuhan sungai di Jining.Ketua Pegawai Eksekutif Kumpulan, Datuk Jeffri Salim Davidson berkata China kekal sebagai antara pasaran penting Sime Darby dan ia menyumbang hampir 40 peratus kepada perolehan kumpulan.Beliau berkata perniagaan perindustrian dan automotif kumpulan di negara itu meliputi 120 lokasi dan 14 wilayah.Pihaknya berharap dapat menyalurkan hasil yang diterima daripada penjualan ini untuk meluaskan dan mengukuhkan kedudukan SIme Darby dalam sektor perindustrian dan automotif di China selain terus meneroka peluang dalam pasaran lain, katanya.“Tempoh beberapa tahun lepas amat mencabar bagi sektor pelabuhan, dan kami terhutang budi kepada kerajaan wilayah Shandong kerana menyempurnakan penjualan ini, lantas membolehkan kami menyalurkan hasil yang diraih untuk mengembangkan perniagaan teras kami,” katanya.Perjanjian penjualan saham itu dijangka dapat diselesaikan pada suku keempat 2022.-BERNAMA


Pelabur luar minat melabur di Kedah

ALOR SETAR, 4 Julai- Iklim ekonomi dan pelaburan dunia yang tidak menentu kesan daripada peperangan antara Russia dan Ukraine dijangka tidak memberi kesan ketara kepada Kedah untuk menarik pelaburan masuk ke negeri itu. Malah banyak pelabur telah menyatakan minat untuk melabur di Kedah. Ia disebabkan oleh Kedah mempunyai sebuah pasukan pelaburan yang padu di pelbagai peringkat dan berupaya menarik para pelabur selain sokongan yang kuat daripada Kerajaan Persekutuan khususnya Lembaga Pembangunan Pelaburan Malaysia, MIDA. Pengerusi Jawatankuasa Industri dan Pelaburan; Sains, Teknologi dan Inovasi; dan Pengajian Tinggi Kedah, Datuk Wira Dr Ku Abd Rahman Ku Ismail berkata, MIDA juga yakin dengan kemampuan Kedah dan perkara itu dinyatakan ketika beliau mengadakan perjumpaan bersama Ketua Pegawai Eksekutif MIDA, Datuk Arham Abdul Rahman di Kuala Lumpur, baru-baru ini. Perjumpaan tersebut katanya bagi membincangkan situasi iklim pelaburan Malaysia dan Kedah khususnya akibat daripada situasi ekonomi dunia yang tidak menentu disebabkan oleh peperangan antara Rusia-Ukraine. "Kejayaan pelaburan memerlukan usaha gigih yang berterusan daripada semua pihak berkepentingan dan langkah kerajaan negeri untuk mempermudah dan mempercepatkan sesuatu proses termasuk berkaitan tanah juga menjadikan Kedah kini sangat mesra pelabur," katanya ketika dihubungi RTM. Untuk rekod, berdasarkan laporan yang dikeluarkan oleh MIDA, Kedah berada di kedudukan pertama dengan mencatatkan nilai pelaburan yang diluluskan tertinggi iaitu RM8.55 bilion bagi suku pertama iaitu bermula Januari hingga Mac tahun ini. Kedah mengatasi Pulau Pinang yang mencatat RM6.33 billion; Sabah RM5.14 billion dan Selangor, RM3.3 billion. Ia merupakan sebahagian daripada jumlah keseluruhan RM42.8 billion pelaburan yang telah diluluskan bagi suku pertama iaitu bermula Januari hingga Mac tahun ini.  Manakala bagi tahun 2021, Kedah berjaya menarik pelaburan berjumlah RM68.3 bilion dan rekod tertinggi pernah dicatat kerajaan negeri. Katanya, jumlah pelaburan masuk ini berjaya dicapai dalam suasana persaingan yang sengit dengan negara-negara lain dan juga negeri-negeri lain di Malaysia.


Jangkaan OPR naik : Tingkat kadar faedah, polisi BNM rangsang ekonomi negara.

KUALA LUMPUR, 3 Julai- Kadar Dasar Semalaman (OPR) dijangka naik sebanyak 25 mata asas iaitu 0.25 peratus pada 6 Julai ini. Penganalisis Ekonomi, Prof Dr. Barjoyai Bardai menyatakan peningkatan kadar faedah merupakan satu polisi Bank Negara Malaysia (BNM) untuk merangsangkan ekonomi negara. "BNM mengambil kira semua aspek apabila mengolah polisi, sekarang kadar OPR terlalu rendah di pasaran jadi perlu BNM tingkatkan kadar ini bagi membolehkan penggunaan polisi instrumen lain pada masa hadapan," katanya kepada RTM.

(Prof Dr. Barjoyai Bardai, Penganalisis Ekonomi)

Namun bagi jangka panjang, beliau berharap kerajaan dan BNM menstruktur semula polisi dan ekonomi negara agar rakyat tidak terbeban.11 Mei lalu, BNM mengumumkan kenaikan OPR sebanyak 25 mata asas kepada 2 peratus dalam mesyuarat ketiga Jawatan Kuasa Dasar Monetari.


Harga MSM dijangka tidak akan turun di bawah paras RM4,500 satu tan- Zuraida

ALOR GAJAH, 3 Julai - Kerajaan memberi jaminan harga minyak sawit mentah (MSM) tidak susut sehingga kurang RM4,500 bagi setiap tan di negara ini.Menteri Perusahaan Perladangan dan Komoditi, Datuk Zuraida Kamaruddin berkata penyusutan itu memang sudah dijangkakan hujung tahun ini, namun ia berlaku lebih awal daripada tempoh itu berikutan faktor larangan eksport oleh Indonesia dan perang Ukraine.“Harga sawit tidak jatuh sampai kepada tahap RM2,500 seperti dulu, tetapi seperti yang saya telah jangkakan dahulu saya kata harga sawit norma baharu akan jatuh antara RM4,500 dan RM5,000 satu tan. Oleh itu, kita kini dalam fasa tersebut.“Jangkaan saya harga tersebut berlaku pada akhir tahun ini tetapi berikutan gangguan dalam pasaran pada masa ini, (iaitu) Indonesia melarang eksport minyak sawit dan kemudian perang Ukraine menyebabkan harga sawit mula turun.“Itu yang saya jangka dan ia akan naik semula tetapi norma baharu antara RM4,500 dan RM5,000 satu tan. Jadi apa pun pekebun sawit masih menikmati harga yang tinggi dan masih lagi mendapat pendapatan yang tinggi,” katanya.Zuraida berkata demikian selepas siri lawatan kerja ke Melaka di ladang getah dan koko di Alor Gajah.

(Zuraida melakukan lawatan kerja ke plot penanaman 'single origin' Panchor di Ladang Koko Ting Agro Enterprise (TAE) di Kampung Panchor, Alor Gajah)

Harga MSM menunjukkan arah aliran penurunan bermula 7 Jun lepas iaitu daripada RM6,753.50 satu tan kepada RM5,046.00 satu tan pada 22 Jun atau penurunan sebanyak 25.3 peratus dalam tempoh hanya kira-kira dua minggu.Dalam pada itu, Zuraida berkata kerajaan tidak akan teragak-agak untuk mengambil tindakan tegas termasuk menarik atau menggantung lesen mana-mana pengilang minyak masak paket 1 kilogram (kg) jika terbukti mereka menjualnya di pasaran gelap.Beliau berkata kerajaan memperuntukkan sebanyak 60,000 tan metrik minyak masak bersubsidi untuk kegunaan kira-kira 32 juta rakyat di negara ini.“Kita dah kira rakyat Malaysia seramai 32 juta orang. Kalau 60,000 tan metrik, setiap rakyat Malaysia akan mendapat sekurang-kurangnya 2 kg (minyak masak) setiap bulan. Satu keluarga (secara purata) boleh mendapat 10 kg satu bulan,” katanya.


BR 2.0 dorong golongan B40, M40 terlibat aktiviti pelaburan

SHAH ALAM, 3 Julai- Penubuhan Koperasi Rakyat BR 2.0 Malaysia Berhad (BR 2.0) memberi peluang kepada rakyat khususnya golongan B40 dan M40 untuk memiliki saham. Menteri Pembangunan Usahawan dan Koperasi, Tan Sri Noh Omar berkata inisiatif tersebut menggalakkan golongan itu terlibat dalam aktiviti pelaburan sekaligus memberi pulangan baik kepada mereka. "Yang ini pun kita sasar hendak buka dalam RM3 bilion juga. Jadi kita harap satu hari nanti ada koperasi yang boleh memberi, selain daripada Bank Rakyat yang boleh memberikan dividen dua digit kepada penyimpan-penyimpannya dan kita khusus kepada beberapa golongan, kuota ini kita akan tentukan," katanya. Noh ditemui pemberita selepas menghadiri Mesyuarat Agung Perwakilan Tahunan Koperasi Perkhidmatan Pelajaran Nasional Berhad (KOPENAS) Kali Ke-36 Tahun di Shah Alam.

Tan Sri Noh (tengah) turut menyaksikan MOU antara KOPENAS Berhad dan PRIMA)

Ujarnya lagi pihaknya akan melantik konsultan agar pelaksanaan BR 2.0 dapat dilaksanakan secara sistematik.Lantikan perunding bagi memastikan saham koperasi yang bakal ditubuhkan itu dapat diagih mengikut kuota kepada golongan B40, M40 dan lain-lain golongan yang berhak."Matlamat BR2.0 adalah untuk memberi peluang kepada kumpulan-kumpulan ini (untuk memiliki saham) yang mana kita akan beri kuota dan ia tidak boleh dimonopoli oleh golongan elit tertentu."Justeru, berdasarkan arahan kabinet, kita akan melantik perunding untuk mendalami pelaksanaannya (BR 2.0)," katanya.Semalam, Perdana Menteri, Datuk Seri Ismail Sabri Yaakob berkata, kerajaan secara dasar menyokong penubuhan BR 2.0, sebuah entiti koperasi yang baharu ditubuhkan di bawah Akta Koperasi 1993 (Akta 502) dan dikawal selia oleh Suruhanjaya Koperasi Malaysia (SKM).Katanya, BR 2.0 dijangka memainkan peranan lebih besar membantu membangunkan sektor koperasi serta Perusahaan Mikro, Kecil dan Sederhana (PMKS) seterusnya menyumbang kepada pembangunan ekonomi negara.


Rangka inisiatif terbaik, atasi kelemahan nilai ringgit - Razaleigh

GUA MUSANG, 3 Julai - Kerajaan dicadang merangka inisiatif bagi mengatasi kelemahan nilai ringgit dan mengelak krisis inflasi dalam negara. Ahli Parlimen Gua Musang, Tengku Razaleigh Hamzah berkata pelbagai langkah boleh dilakukan bagi mengelak kejatuhan nilai ringgit.Beliau yang juga mantan Menteri Kewangan menjangkakan, nilai ringgit akan terus merosot sehingga RM5.70 sen berbanding AS$1 jika tiada langkah yang baik diambil.

"Saya bimbang keadaan begitu sukar bagi kerajaan hendak menyelamatkan ringgit sekiranya kita benar ringgit itu turun, jatuh menjunam. "Banyak mekanisme yang boleh dilakukan oleh kerajaan, tidak semestinya menambat ringgit kepada dollar atau sebarang tukaran asing yang kuat seperti dolar. "Ini semuanya sesuatu yang mesti dilakukan oleh kerajaan untuk membantu rakyat, kalau tidak mengambil tindakan dengan tegas ringgit akan jatuh," katanya kepada pemberita selepas merasmikan Mesyuarat Agung Persatuan Ibu Bapa dan Guru (PIBG) Sekolah Kebangsaan Gua Musang, di sini. Sebelum ini laporan menyebut, kerajaan tidak bercadang menambat ringgit kepada dolar Amerika Syarikat kerana tidak sesuai dengan keadaan semasa.